**POSEBNA UREDITEV ZA MALE DAVČNE ZAVEZANCE (SME UREDITEV)**

**Podrobnejši opis**

**3. izdaja JANUAR 2025**

**KAZALO**

[1.0 PRAVNE PODLAGE IN KORISTNE POVEZAVE 4](#_Toc187228378)

[1.1 Pravne podlage 4](#_Toc187228379)

[1.2 Koristne povezave 4](#_Toc187228380)

[2.0 SPLOŠNO O SME UREDITVI 4](#_Toc187228381)

[2.1 Slovarček 4](#_Toc187228382)

[2.2 Splošno 5](#_Toc187228383)

[3.0 DOMAČA SME UREDITEV 7](#_Toc187228384)

[3.1 Pogoji za uporabo 7](#_Toc187228385)

[3.2 Letni promet na ozemlju Slovenije 8](#_Toc187228386)

[3.3 Transakcije, izvzete iz domače SME ureditve in interakcija s splošno ureditvijo 10](#_Toc187228387)

[3.3.1 Transakcije, izvzete iz domače SME ureditve 10](#_Toc187228388)

[3.3.2 Interakcije s splošno ureditvijo 11](#_Toc187228389)

[3.4 Prehodno obdobje in karantena 12](#_Toc187228390)

[3.5 Prehod davčnih zavezancev iz domače SME ureditve v splošno ureditev obračunavanja DDV 13](#_Toc187228391)

[3.6 Prehod davčnih zavezancev iz rednega sistema DDV v domačo SME ureditev 14](#_Toc187228392)

[3.6.1 DDV obveznosti zaradi prehoda davčnih zavezancev iz rednega sistema DDV v domačo SME ureditev 15](#_Toc187228393)

[3.7 Odbitek DDV in vračilo DDV od nabave novega prevoznega sredstva 15](#_Toc187228394)

[3.8 Davčni zavezanec, ki opravlja osnovno kmetijsko in osnovno gozdarsko dejavnost, za katero je obdavčen po katastrskem dohodku 16](#_Toc187228395)

[3.9 Izdajanje računov in nekatere druge obveznosti malega davčnega zavezanca 16](#_Toc187228396)

[4.0 ČEZMEJNA SME UREDITEV 17](#_Toc187228397)

[4.1 SLOVENIJA V VLOGI DRŽAVE ČLANICE SEDEŽA (MSEST) 17](#_Toc187228398)

[4.1.1 Pogoji za uporabo čezmejne SME ureditve 17](#_Toc187228399)

[4.1.2 Predhodno obvestilo - Obvestilo o začetku uporabe čezmejne SME ureditve 20](#_Toc187228400)

[4.1.3 Posodobitev predhodnega obvestila - spremembe uporabe čezmejne SME ureditve 22](#_Toc187228401)

[4.1.4 Četrtletno poročilo 23](#_Toc187228402)

[4.1.5 Poročilo o preseganju letnega prometa v Uniji za uporabo čezmejne SME ureditve 25](#_Toc187228403)

[4.1.6 Popravki podatkov 26](#_Toc187228404)

[4.1.7 Prenehanje uporabe čezmejne SME ureditve v MSEXE 27](#_Toc187228405)

[4.1.8 Izključitev iz čezmejne SME ureditve 27](#_Toc187228406)

[4.1.9 Prepoved odbitka DDV 28](#_Toc187228407)

[4.1.10 Uporaba valute 29](#_Toc187228408)

[4.1.11 Vročanje 29](#_Toc187228409)

[4.2 SLOVENIJA V VLOGI DRŽAVE ČLANICE OPROSTITVE (MSEXE) 29](#_Toc187228410)

[4.2.1 Pogoji za uporabo 29](#_Toc187228411)

[4.2.2 Zavrnitev uporabe oprostitve obračunavanja DDV v Sloveniji davčnemu zavezancu, ki že uporablja čezmejno SME ureditev v Sloveniji 31](#_Toc187228412)

[4.2.3 Prepoved oprostitve obračunavanja DDV na ozemlju Slovenije (karantena) 31](#_Toc187228413)

[4.2.4 Obveznost obračunavanja DDV 31](#_Toc187228414)

[4.3 INTERAKCIJA ČEZMEJNE SME UREDITVE Z DRUGIMI POSEBNIMI UREDITVAMI PO ZDDV-1 32](#_Toc187228415)

[4.3.1 Čezmejna SME ureditev in splošna DDV ureditev 32](#_Toc187228416)

[4.3.2 Čezmejne SME ureditve in unijska ureditev VEM 34](#_Toc187228417)

[4.3.3 Čezmejna SME ureditve in uvozna ureditev VEM (IOSS) 34](#_Toc187228418)

[4.3.4 Čezmejna SME ureditve in posebna ureditev za opravljanje storitev mednarodnega občasnega cestnega prevoza potnikov 34](#_Toc187228419)

1.0 PRAVNE PODLAGE IN KORISTNE POVEZAVE

1.1 Pravne podlage

* Direktiva Sveta 2006/112/ES o skupnem sistemu davka na dodano vrednost, kakor je bila spremenjena z [Direktivo Sveta (EU) 2020/285](https://eur-lex.europa.eu/legal-content/SL/TXT/HTML/?uri=CELEX:32020L0285&qid=1731668323631) o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja in Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (Direktiva o DDV);
* [Direktiva Sveta (EU) 2022/542](https://eur-lex.europa.eu/legal-content/SL/TXT/?uri=CELEX:32022L0542#:~:text=Cilj%20pravil%20o%20stopnjah%20davka%20na%20dodano%20vrednost,kot%20dvema%20desetletjema%20na%20podlagi%20na%C4%8Dela%20dr%C5%BEave%20izvora.) o spremembi direktiv 2006/112/ES in (EU) 2020/285 glede stopenj davka na dodano vrednost (2. člen s katerim se nadomesti 288. člen Direktive (EU) 2020/285 – definicija letnega prometa);
* [Izvedbena uredba Komisije (EU) 2021/2007](https://eur-lex.europa.eu/legal-content/SL/TXT/HTML/?uri=CELEX:32021R2007&qid=1731668397566) o določitvi podrobnih pravil za uporabo Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (izvedbena uredba);
* [Zakon o davku na dodano vrednost – ZDDV-1](https://pisrs.si/pregledPredpisa?id=ZAKO4701);
* [Pravilnik o izvajanju Zakona o davku na dodano vrednost – Pravilnik](https://pisrs.si/pregledPredpisa?id=PRAV7542).

Države članice morajo do 31. decembra 2024 sprejeti in objaviti zakone in druge predpise, potrebne za uskladitev posebne ureditve za male davčne zavezance z Direktivo o DDV. Določbe Direktive o DDV so prenesene v Zakon o davku na dodano vrednost – [ZDDV-1](http://www.pisrs.si/Pis.web/pregledPredpisa?id=ZAKO4701) z novelo [ZDDV-1O](https://www.uradni-list.si/_pdf/2024/Ur/u2024104.pdf).

Nova pravila bodo začela veljati 1. januarja 2025.

1.2 Koristne povezave

* [Spletna stran FURS](https://www.fu.gov.si/davki_in_druge_dajatve/podrocja/davek_na_dodano_vrednost_ddv#c4623),
* DDV pravila za mala podjetja – SME ureditev ([SME on the web](https://sme-vat-rules.ec.europa.eu/sme-web_en)),
* [Pojasnila glede spremembe posebne ureditve za mala podjetja](https://sme-vat-rules.ec.europa.eu/document/download/354690d2-acdb-446c-b80f-5093bb15a9d4_en?filename=sme-explanatory-notes_en.pdf) (Explanatory Notes as regards the special scheme for small enterprises),
* [Priročnik o posebni ureditvi za mala podjetja](https://sme-vat-rules.ec.europa.eu/document/download/c752ebb0-5752-420b-81e4-1295fec83ce8_en?filename=Guide_to_the_SME_scheme.pdf) (Guide to the SME scheme).
1. SPLOŠNO O SME UREDITVI

2.1 Slovarček

**SME ureditev** – pomeni posebno ureditev za male davčne zavezance.

**Mali davčni zavezanec** – je davčni zavezanec, ki uveljavlja oprostitev obračunavanja DDV po domači SME ureditvi.

**Domača SME ureditev** – pomeni SME ureditev, ki se uporablja samo v državi članici sedeža. V Sloveniji lahko to ureditev uporabljajo davčni zavezanci s sedežem v Sloveniji.

**Čezmejna SME ureditev** – je SME ureditev, ki se uporablja samo v državah članicah, ki niso država članica sedeža davčnega zavezanca. Davčni zavezanci s sedežem v Sloveniji lahko ob izpolnjevanju določenih pogojev uporabljajo to ureditev v drugih državah članicah.

**Država članica (DČ) –** je država članica Evropske Unije.

**Država članica sedeža** (v nadaljnjem besedilu MSEST) – je država članica, v kateri ima davčni zavezanec sedež, tj. v kateri je sedež gospodarske dejavnosti.

**Država članica oprostitve** (v nadaljnjem besedilu MSEXE) – je država članica, na ozemlju katere je davčni zavezanec v okviru čezmejne SME ureditve upravičen do oprostitve za dobave blaga in storitev. Je država članica, ki ni država članica sedeža.

**Nacionalni letni prag** – je prag letnega prometa, ki ga določi država članica in pod katerim je lahko davčni zavezanec upravičen do uporabe SME ureditve in do oprostitve plačila DDV v tej državi članici. Nacionalni letni prag ne sme biti višji od 85.000 EUR (ali protivrednosti v nacionalni valuti). V Sloveniji je prag 60.000 EUR (oz. 66.000 EUR).

**Letni promet na ozemlju države članice** – pomeni skupno letno vrednost dobav blaga in storitev brez DDV, ki jih davčni zavezanec v tej državi članici opravi v koledarskem letu, ne glede na to, ali je dobava obdavčena ali oproščena.

**Sektorski pragovi** – kadar država članica uporablja več kot en nacionalni prag, se ti pragovi štejejo za sektorske. Nobeden od teh sektorskih pragov ne sme biti višji od 85.000 EUR (ali protivrednosti v nacionalni valuti).

**Letni promet v Uniji** – pomeni skupno letno vrednost dobav blaga in storitev, brez DDV, ki jih davčni zavezanec opravi na ozemlju Unije v koledarskem letu, ne glede na to, ali so obdavčene ali oproščene.

**Letni prag Unije** – je prag letnega prometa v Uniji, ki znaša 100.000 EUR.

**EX številka** – je individualna identifikacijska številka, ki jo MSEST dodeli davčnemu zavezancu, ki želi uporabljati čezmejno SME ureditev. V Sloveniji je individualna identifikacijska številka davčna številka s predpono »SI« in pripono »-EX« (SI12345678-EX). EX številka se uporabi le za namene čezmejne SME ureditve.

**Delovni dnevi** so v skladu s členom 2(2) [Uredbe (EGS, Euratom) št. 1182/71](https://eur-lex.europa.eu/legal-content/SL/TXT/PDF/?uri=CELEX:31971R1182&qid=1733315143124) vsi dnevi, razen državnih praznikov, sobot in nedelj.

**Karantena** – je prepoved uporabe SME ureditve za davčnega zavezanca zaradi preseganja nacionalnega letnega praga za obdobje enega leta oziroma dveh let, če država članica tako določi, ali za eno koledarsko leto zaradi preseganja letnega praga Unije.

**Prehodno obdobje** – pomeni obdobje, ki je določeno za lažji prehod iz oprostitve obračunavanja DDV po SME ureditvi v obračunavanje DDV po splošni ureditvi.

 2.2 Splošno

SME ureditev davčnim zavezancem, ki izpolnjujejo pogoje za njeno uporabo, omogoča, da od opravljenih dobav blaga in storitev ne obračunavajo DDV. Davčnim zavezancem predstavlja zmanjšanje administrativnih obveznosti, povezanih z DDV, hkrati pa nimajo pravice do odbitka DDV od nabav, povezanih z dobavami, ki so oproščene plačila DDV po SME ureditvi.

Namen prenove SME ureditve je uvedba poenostavitev za mala podjetja, ki poslujejo tudi v drugih državah članicah. Tako se poleg uporabe domače SME ureditve, torej oprostitev podjetij, ki imajo sedež v državi članici, kjer je treba plačati DDV, dovoljuje tudi možnost uveljavljanja oprostitve plačila DDV v drugih državah članicah, kjer podjetja nimajo sedeža, torej možnost uporabe čezmejne SME ureditve.

Davčni zavezanec lahko čezmejno SME ureditev uporablja le, če njegov skupni letni promet v Uniji niti v tekočem koledarskem letu niti v preteklem koledarskem letu ni presegel letnega praga Unije v znesku 100.000 EUR. Čezmejna SME ureditev je opcijska posebna ureditev, ki jo lahko davčni zavezanci uporabijo v določeni drugi državi članici, kadar je njihov letni promet pod nacionalnim letnim pragom, ki ga uporablja država članica, v kateri je treba plačati DDV. Države članice lahko za oprostitev obračunavanja DDV na njihovem ozemlju uporabljajo več sektorskih pragov. Po Direktivi o DDV velja omejitev za vse države članice, da nobeden od teh pragov ne sme preseči praga 85.000 EUR v tekočem koledarskem letu niti v preteklem koledarskem letu oziroma predpreteklem koledarskem letu, če država članica oprostitve tako zahteva. Direktiva o DDV omogoča državam članicam tudi prehodno obdobje za davčne zavezance, ki že uporabljajo SME ureditev, če tekom tekočega koledarskega leta presežejo nacionalni prag za oprostitev (za 10 %, 25 %, brez zgornje meje). V teh primerih lahko davčni zavezanci uporabljajo oprostitev do konca tekočega koledarskega leta, v naslednjem koledarskem letu pa morajo začeti obračunavati DDV.

Davčni zavezanec, katerega promet v državi članici sedeža ne dosega nacionalnega praga, lahko še naprej opravlja oproščene dobave v državi članici sedeža ne glede na promet, ki ga ustvari v drugih državah članicah, čeprav njegov skupni promet presega letni prag Unije. Davčni zavezanec, ki presega letni prag Unije, torej ne more uveljavljati čezmejne SME ureditve, še vedno pa lahko uporablja domačo SME ureditev, dokler nacionalni prag za oprostitev ni presežen oziroma ni presežen prag v prehodnem obdobju, če ga država članica oprostitve uporablja. Po drugi strani pa lahko čezmejno SME ureditev uporablja tudi davčni zavezanec, ki je zavezan obračunavanju DDV v državi članici sedeža ali se je prostovoljno odločil za identifikacijo za namene DDV, pod pogojem, da ne presega unijskega praga v tekočem koledarskem letu in tega praga ni presegel niti v preteklem letu in hkrati ni presežen nacionalni prag države članice oprostitve, kjer želi/ bo ali uporablja oprostitev obračunavanja DDV.

Davčni zavezanec s sedežem v Sloveniji, ki želi uporabiti čezmejno SME ureditev v drugi državi članici (oziroma drugih državah članicah), mora o tem vnaprej obvestiti davčni organ. Če davčni zavezanec izpolnjuje pogoje za uporabo čezmejne SME ureditve, mu bo davčni organ dodelil EX številko. Vsaka država članica, v kateri želi davčni zavezanec uporabljati čezmejno SME ureditev, bo elektronsko sporočila, ali davčni zavezanec izpolnjuje pogoje za oprostitev obračunavanja DDV na njenem ozemlju. Na tej podlagi davčni organ potrdi ali zavrne uporabo EX številke za oprostitev obračunavanja DDV v drugi državi članici. Preverjanje veljavnosti EX številke je dostopna na spletni strani [Evropske komisije - EK (VIES)](https://sme-vat-rules.ec.europa.eu/sme-web_en).

Davčni zavezanec s posodobitvijo predhodnega obvestila vnaprej obvesti davčni organ o vsakršni spremembi poslanih informacij, vključno z namero, da bo uporabil oprostitev v drugi državi članici ali drugih državah članicah, ki niso tiste, navedene v predhodnem obvestilu oziroma o prenehanju uporabe oprostitve v državi članici oprostitve ali državah članicah oprostitve, ki so navedene v predhodnem obvestilu.

Davčni zavezanec, ki uporablja čezmejno SME ureditev, mora za vsako koledarsko četrtletje predložiti četrtletno poročilo o skupni vrednosti dobav, opravljenih v koledarskem četrtletju v vsaki drugi državi članici in skupni vrednosti dobav v Sloveniji (v roku enega meseca po koncu koledarskega četrtletja). Če so v državah članicah oprostitve uporabljeni različni sektorski pragovi, je treba sporočiti vrednost dobav ločeno po sektorjih dejavnosti. V primeru presega letnega praga v Uniji mora davčni zavezanec predložiti še poročilo o preseganju letnega prometa v Uniji za uporabo čezmejne SME ureditve (v roku 15 delovnih dni od dneva, ko je bil presežen unijski prag).

Davčni zavezanec s sedežem v Sloveniji, ki uporablja čezmejno SME ureditev, nima pravice, da od DDV, ki ga je dolžan plačati za svoje obdavčene nabave blaga ali storitev, odbije DDV, če bo oziroma ima namen to blago ali storitve uporabiti za namene svojih oproščenih transakcij. Prav tako na računih ne sme izkazovati DDV. Na računih, ki jih izstavi za dobave blaga ali storitev v državah članicah oprostitve, navede EX številko. Če davčni zavezanec s sedežem v Sloveniji uporablja domačo SME ureditev, na računu za opravljeno dobavo na ozemlju Slovenij EX številke ne navaja.

Davčni zavezanec s sedežem v drugi državi članici, ki želi uporabljati oprostitev v Sloveniji, mora o tem obvestiti državo članico sedeža. Država članica sedeža slovenskemu davčnemu organu posreduje elektronsko sporočilo o nameri davčnega zavezanca, pod pogojem, da ta davčni zavezanec ni presegel unijskega praga v tekočem koledarskem letu niti v preteklem koledarskem letu. Davčni organ o izpolnjevanju ali neizpolnjevanju pogojev glede (slovenskega) nacionalnega praga za oprostitev obvesti državo članico sedeža, ki davčnemu zavezancu glede na odgovor slovenskega davčnega organa potrdi ali zavrne uporabo dodeljene EX številke za oprostitev obračunavanja DDV od dobav, opravljenih na ozemlju Slovenije.

1. DOMAČA SME UREDITEV

V tem poglavju je pojasnjeno glede uporabe domače SME ureditve za davčne zavezance s sedežem, stalnim ali običajnim prebivališčem v Sloveniji (v nadaljevanju: davčni zavezanec s sedežem v Sloveniji) za dobave, ki jih opravijo samo na ozemlju Slovenije[[1]](#footnote-1).

Davčni zavezanec, ki izpolnjuje pogoje za uporabo domače SME ureditve:

* po tej ureditvi uveljavlja oprostitev obračunavanja DDV za vse dobave blaga in storitev (t.i. izstopne transakcije), opravljene na ozemlju Slovenije[[2]](#footnote-2),
* razen za tiste, ki so izvzete iz te posebne ureditve (glej točko 3.3).

3.1 Pogoji za uporabo

Davčni zavezanec s sedežem v Sloveniji ima pravico do oprostitve obračunavanja DDV od dobav, opravljenih na ozemlju Slovenije, če:

* v preteklem koledarskem letu ni presegel zneska 60.000 evrov letnega prometa (brez DDV), na ozemlju Slovenije in
* tega zneska 60.000 evrov letnega prometa na ozemlju Slovenije ne presega v tekočem koledarskem letu.

Navedeni pogoji za oprostitev obračunavanja DDV veljajo tudi za davčnega zavezanca, ki opravlja osnovno kmetijsko in osnovno gozdarsko dejavnost, za katero se dohodek ugotavlja na podlagi dejanskih prihodkov in odhodkov ali dejanskih prihodkov in normiranih odhodkov, pri katerih za davčnega zavezanca šteje nosilec, kot je določen po predpisih o dohodnini. Ti pogoji pa ne veljajo za davčnega zavezanca, ki je za dohodek iz osnovne kmetijske in osnovne gozdarske dejavnosti obdavčen pavšalno po katastrskem dohodku (več o tem v poglavju 3.8).

V zvezi s sedežem davčnega zavezanca je treba upoštevati, da se za kraj sedeža davčnega zavezanca šteje kraj, kjer se opravljajo dejavnosti glavne uprave podjetja. Za določitev tega kraja se upoštevajo kraj, kjer se sprejemajo bistvene odločitve v zvezi s splošnim upravljanjem podjetja, kraj registriranega sedeža podjetja in kraj srečevanja vodstva podjetja. Kot glavno merilo se upošteva kraj, kjer se sprejemajo bistvene odločitve v zvezi s splošnim upravljanjem podjetja.

Davčni zavezanec, ki uporablja domačo SME ureditev, o tem ne obvešča davčnega organa (ni prijave).

3.2 Letni promet na ozemlju Slovenije

Letni promet na ozemlju Slovenije je skupna vrednost dobav blaga in storitev (brez DDV), ki jih davčni zavezanec opravi v koledarskem letu na ozemlju Slovenije. V letni promet se vključujejo točno določene izstopne transakcije, za katere se v skladu s pravili za določitev kraja opravljene dobave po ZDDV-1 šteje, da so opravljene na ozemlju Slovenije.

Letni promet na ozemlju Slovenije obsega naslednje zneske brez DDV:

1. vrednost dobav blaga in storitev, ki so obdavčene oziroma bi bile obdavčene, če bi jih opravil davčni zavezanec, ki ne uporablja posebne ureditve za male davčne zavezance;
2. vrednost transakcij, ki so oproščene v skladu z 52 do 55. členom ZDDV-1[[3]](#footnote-3);
3. vrednost transakcij, ki so oproščene v skladu s 46. členom[[4]](#footnote-4) tega zakona;
4. vrednost transakcij z nepremičninami, finančnih transakcij iz 4. točke 44. člena ZDDV-1 ter zavarovalnih in pozavarovalnih storitev, razen če so te transakcije postranske.

V letni promet se všteva tudi prenos blaga, ki je del poslovnih sredstev davčnega zavezanca, v drugo državo članico (prenos blaga, ki se v skladu s prvim odstavkom 9. člena ZDDV-1 šteje za dobavo blaga, opravljeno za plačilo, ne všteva pa se prenosa blaga, ki se po drugem odstavku prej navedene določbe ne šteje opravljen za plačilo[[5]](#footnote-5)). Prenos blaga, ki se všteva v letni promet, se všteva po nabavni ceni blaga ali podobnega blaga oziroma lastni ceni blaga, določeni v trenutku prenosa.

V letni promet se ne všteva odtujitve opredmetenih ali neopredmetenih osnovnih sredstev[[6]](#footnote-6) davčnega zavezanca.

V letni promet se ne vključuje vstopnih transakcij (nakupi, nabave, uvoz, pridobitve blaga iz drugih držav članic). Ne vključuje se tudi prejetih in/ali opravljenih t.i. čezmejnih storitev, za katere se kraj opravljanja storitve določi v skladu s prvim odstavkom 25. člena ZDDV-1 po sedežu/prebivališču prejemnika storitve, za katere je prejemnik storitve plačnik DDV (obrnjena davčna obveznost).

Promet, opravljen na ozemlju izven Slovenije[[7]](#footnote-7), se ne všteva v letni promet Slovenije.

Pri fizični osebi se všteva promet, ki ga fizična oseba dosega iz naslova opravljanja neodvisne ekonomske dejavnosti (kot samostojni podjetnik, zasebnik oziroma fizična oseba).

Pri povezanih osebah se zaradi zagotavljanja pravilnega pobiranja DDV in preprečevanja utaj v primeru, ko povezane osebe opravljajo istovrstne dobave blaga in storitev, skupni znesek prometa, ki ga te osebe opravijo v koledarskem letu, šteje za znesek prometa, ki ga je opravila vsaka od teh oseb sama. S tem se prepreči drobljenje prometa na več davčnih zavezancev z namenom izogibanja plačila DDV, to je, da vrednost letnega prometa posameznega zavezanca ne preseže praga za obvezno obračunavanje DDV in se na celoten promet ne obračuna DDV. Za povezane osebe se štejejo osebe, ki so kot take določene:

* v zakonu, ki ureja dohodnino (16. člen Zakona o dohodnini - [ZDoh-2](https://pisrs.si/pregledPredpisa?id=ZAKO4697)),
* v zakonu, ki ureja davek od dohodkov pravnih oseb glede cen med povezanimi osebami (17. člen Zakona o davku od dohodkov pravnih oseb – [ZDDPO-2](http://www.pisrs.si/Pis.web/pregledPredpisa?id=ZAKO4687)).

**Primer 1**

Davčnemu zavezancu, ki je bil v koledarskem letu 2023 identificiran za namene DDV kot obvezni, je z dnem 1. 3. 2024 prenehala identifikacija za namene DDV. V letu 2024 je opravil naslednji promet:

- od 1. 1. 2024 do 29. 2. 2024 v višini 30.000 evrov (promet iz zgoraj navedene točke c),

- od 1. 3. 2024 do 31. 12. 2024 v višini 35.000 evrov (promet iz zgoraj navedene točke a).

Davčni zavezanec na dan 31. 12. 2024 ni presegel praga 50.000 evrov, ker se znesek dobav, oproščenih plačila DDV po 46. členu ZDDV-1, po določbi sedmega odstavka 94. člena ZDDV-1, v veljavi do 31. 12. 2024, ni vključeval v ta prag.

Vprašanje

Ali davčni zavezanec na dan 1. 1. 2025 še izpolnjuje pogoje za uporabo domače SME ureditve?

Odgovor

Davčni zavezanec s 1. 1. 2025 ne izpolnjuje pogojev za oprostitev plačila DDV po tej posebni ureditvi, ker je v preteklem koledarskem letu dosegel 65.000 evrov letnega prometa (30.000 + 35.000) in s tem presegel prag 60.000 evrov prometa v preteklem koledarskem letu. To pomeni, da se mora davčni zavezanec pravočasno identificirati za namene DDV, ker mora od obdavčene dobave, opravljene na ozemlju Slovenije od vključno 1. 1. 2025 dalje, obračunati DDV.

3.3 Transakcije, izvzete iz domače SME ureditve in interakcija s splošno ureditvijo

3.3.1 Transakcije, izvzete iz domače SME ureditve

Iz domače SME ureditve so izvzete dobave novih prevoznih sredstev[[8]](#footnote-8), ki jih odpošlje ali odpelje davčni zavezanec ali kupec ali druga oseba za njun račun z ozemlja Slovenije v drugo državo članico pod pogoji iz 2. točke 46. člena ZDDV-1.

Dobave novih prevoznih sredstev v drugo državo članico, ki jih opravi davčni zavezanec, identificiran za namene DDV[[9]](#footnote-9) ali mali davčni zavezanec ali katerakoli druga oseba, so oproščene plačila DDV po 2. točki 46. člena ZDDV-1, če so opravljene prejemniku, ki je davčni zavezanec ali pravna oseba, ki ni davčni zavezanec, katere pridobitve blaga znotraj Unije niso predmet DDV, ali katerakoli druga oseba, ki ni davčni zavezanec. Plačnik DDV v namembni državi je vedno katera koli oseba, ki pridobi novo prevozno sredstvo iz druge države članice.

Ne glede na to, da so dobave novih prevoznih sredstev, opravljene pod pogoji iz 2. točke 46. člena ZDDV-1, izvzete iz oprostitve po domači SME ureditvi, pa se vštevajo v znesek letnega prometa davčnega zavezanca.

**Primer 2**

Davčni zavezanec je bil v letu 2024 mali davčni zavezanec. V letu 2024 je v zadnjih 12 mesecih opravil:

* 3 dobave novih prevoznih sredstev kupcem v drugo državo članico (oproščene plačila DDV po drugem odstavku 46. člena ZDDV-1) v višini 65.000 EUR in
* 2 dobavi rabljenih prevoznih sredstev v višini 24.000 EUR.

Davčni zavezanec na dan 31. 12. 2024 (za izračun praga se upošteva določba sedmega odstavka 94. člena ZDDV-1, veljavna na ta dan) ni presegel praga 50.000 evrov. V letu 2025 do 15. 1. 2025 ni opravil nobene dobave.

Vprašanje

Ali davčni zavezanec v letu 2025 izpolnjuje pogoje za uporabo domače SME ureditve?

Odgovor

Davčni zavezanec na dan 1. 1. 2025 ne izpolnjuje pogojev za uporabo domače SME ureditve. ker je v preteklem koledarskem letu presegel prag 60.000 evrov (65.000 + 24.000, upoštevajo se določba 94.a člena, veljavna na ta dan). Oproščene dobave novih prevoznih sredstev v drugo državo članico se vštevajo v izračun letnega prometa, so pa izključene iz uporabe domače SME ureditve. Če bo davčni zavezanec na ozemlju Slovenije opravil dobavo, se mora v letu 2025 pravočasno identificirati za namene DDV.

Domače SME ureditve se ne more uporabiti:

* za prejete dobave blaga ali storitev (nabave davčnega zavezanca),
* za pridobitve blaga iz drugih držav članic,
* za uvoz blaga, ki ga opravi davčni zavezanec oziroma se opravi za davčnega zavezanca,
* za t.i. čezmejne storitve, za katere velja obrnjena davčna obveznost (kraj opravljanja storitve se določi v skladu s prvim odstavkom 25. člena ZDDV-1 po sedežu/prebivališču prejemnika storitve in je prejemnik storitve določen kot plačnik DDV).

3.3.2 Interakcije s splošno ureditvijo

Storitve, za katere se kraj obdavčitve določi po prvem odstavku 25. člena ZDDV-1

Pri malem davčnem zavezancu, ki je oproščen plačila DDV za dobave, ki jih opravi na ozemlju Slovenije, lahko pride do situacije, da mora izpolnjevati DDV obveznosti za opravljene nakupe v skladu s splošno ureditvijo obračunavanja DDV.

Malemu davčnemu zavezancu kot prejemniku storitve, za katere je določena obrnjena davčna obveznost, ne nastane obveznost za plačilo DDV od prejetih storitev samo v primeru, če le te prejme od davčnega zavezanca iz druge države članice, ki je vključen v čezmejno SME ureditev in v Sloveniji uveljavlja oprostitev obračunavanja DDV od dobav, opravljenih na ozemlju Slovenije (več o tem glej poglavje 4.2 tega podrobnejšega opisa). Navedeno pomeni, da mora prejemnik storitev, za katere je določena obrnjena davčna obveznost, v aplikaciji[[10]](#footnote-10) [SME-on-the-Web](https://ec.europa.eu/taxation_customs/sme-verification/#/sme-verification) preveriti, ali ima izvajalec storitve potrjeno uporabo posebne identifikacijske številke (EX številke) za oprostitev obračunavanja DDV v Sloveniji.

**Primer 3**

Davčni zavezanec s sedežem v Italiji je v Italiji vključen v čezmejno SME ureditev in ima potrjeno EX številko za oprostitev obračunavanja DDV od dobav blaga in storitev na ozemlju Slovenije. Slovenskemu malemu davčnemu zavezancu opravi storitev prevajanja, za katero se v skladu s prvim odstavkom 25. člena ZDDV-1 šteje, da je kraj opravljanja storitve Slovenija.

V tem primeru je italijanski davčni zavezanec v Sloveniji opravil storitev prevajanja, oproščeno plačila DDV po drugem odstavku 94. člena ZDDV-1, zato malemu davčnemu zavezancu ne nastane obveznost za plačilo DDV od prejetih storitev (ni obveznosti identifikacije zaradi tako prejetih storitev).

**Primer 4**

Mali davčni zavezanec s sedežem v Sloveniji prejme storitev prevajanja od davčnega zavezanca s sedežem v Italiji, ki v Sloveniji ne uporablja čezmejne SME ureditve (nima potrjene EX številke za oprostitev obračunavanja DDV od dobav blaga in storitev na ozemlju Slovenije).

V tem primeru je italijanski davčni zavezanec v Sloveniji opravil storitve prevajanja, ki je obdavčena z DDV. Ker gre za storitev, za katero velja obrnjena davčna obveznost, mora mali davčni zavezanec od prejete storitve prevajanja obračunati in plačati DDV (samoobdavčitev v obračunu DDV, ni pravice do odbitka DDV).

Primeri, ko mali davčni zavezanec s sedežem v Sloveniji opravi storitve, za katere se kraj opravljanja storitve določi po prvem odstavku 25. člena ZDDV-1, davčnemu zavezancu s sedežem v drugi državi članici, so pojasnjeni v poglavju 4.3.1.

Pridobitve blaga znotraj Unije

**Primer 5**

Hrvaški davčni zavezanec, ki ni identificiran za namene DDV na Hrvaškem[[11]](#footnote-11), opravi dobavo blaga slovenskemu davčnemu zavezancu. Slovenski davčni zavezanec od tako opravljenega nakupa ne obračuna slovenskega DDV[[12]](#footnote-12).

**Primer 6**

Slovenski mali davčni zavezanec kupi blago od hrvaškega davčnega zavezanca, identificiranega za namen DDV na Hrvaškem. Mali davčni zavezanec ne obračuna DDV od pridobitev blaga na ozemlju Slovenije, če sta izpolnjena naslednja pogoja[[13]](#footnote-13):

1. da skupna vrednost pridobitev blaga znotraj Unije v tekočem koledarskem letu ne preseže zneska 10.000 evrov in
2. da skupna vrednost pridobitev blaga znotraj Unije v preteklem koledarskem letu ni presegla zneska 10.000 evrov.

Če prej navedeni pogoji niso izpolnjeni, se mora mali davčni zavezanec zaradi pridobitve blaga na ozemlju Slovenije identificirati za namene DDV in od pridobitev obračunati DDV. Če se identificira kot atipični samo za namene obračunavanja DDV od pridobitev blaga, nima pravice do odbitka DDV.

3.4 Prehodno obdobje in karantena

Za malega davčnega zavezanca, ki v tekočem koledarskem letu preseže prag 60.000 evrov prometa, je za lažji prehod na obračunavanje DDV določeno prehodno obdobje. Določena je tudi karantena za ponovno uporabo te posebne ureditve.

Če mali davčni zavezanec v tekočem koledarskem letu preseže prag 60.000 evrov prometa, lahko v tem koledarskem letu še naprej uporablja oprostitev, vendar le, dokler v tem tekočem koledarskem letu ne preseže 66.000 evrov vrednosti prometa:

* + - če v tekočem koledarskem letu preseže prag 66.000 evrov prometa, mora z dnem, ko je prag presežen, začeti obračunavati DDV že od prve transakcije, s katero je presežena vrednost 66.000 evrov prometa in se identificirati za namene DDV. V tem koledarskem letu ne more več uporabljati oprostitve obračunavanja DDV (domače SME ureditve). Ker je v tekočem koledarskem letu presegel prag 60.000 evrov, do uporabe domače SME ureditve ni upravičen tudi naslednje koledarsko leto (mora obračunavati DDV in ostati identificiran za namene DDV vsaj še naslednje koledarsko leto - velja karantena). Po poteku karantene (po poteku naslednjega koledarskega leta) lahko znova začne uporabljati domačo SME ureditev, če bodo pogoji za oprostitev izpolnjeni;
		- če v tekočem koledarskem letu ne preseže praga 66.000 evrov (preseže pa 60.000 evrov), lahko oprostitev obračunavanja DDV na ozemlju Slovenije uporablja do konca tega koledarskega leta, v naslednjem koledarskem letu pa do uveljavljanja oprostitve ni več upravičen. V naslednjem koledarskem letu se mora identificirati za namene DDV in mora biti identificiran za namene DDV vsaj eno koledarsko leto (velja karantena). Po poteku karantene lahko znova začne uporabljati domačo SME ureditev, če bodo pogoji za oprostitev izpolnjeni.

Tabela 1: Prehodno obdobje

|  |  |  |  |  |
| --- | --- | --- | --- | --- |
| Zap. št. | Prag 60.000 evrov v predhodnem koledarskem letu | Prag 60.000 evrovv tekočem koledarskem letu  | Prag 66.000 evrovv tekočem koledarskem letu  | Oprostitev obračunavanja DDV po tej posebni ureditvi |
| 1. | ni presežen | je presežen17. 5.  | ni presežen | oproščen obračunavanja DDV do 31.12. tekočega koledarskega leta, karantena: naslednje koledarsko leto  |
| 2. | ni presežen | je presežen17. 5. | je presežen25. 10.  | oproščen obračunavanja DDV do 24. 10. tekočega koledarskega leta,karantena: naslednje koledarsko leto  |

3.5 Prehod davčnih zavezancev iz domače SME ureditve v splošno ureditev obračunavanja DDV

Mali davčni zavezanec, ki ima sicer pravico do oprostitve obračunavanja DDV po domači SME ureditvi, se lahko prostovoljno odloči za obračunavanje DDV. V tem primeru mora to izbiro vnaprej priglasiti davčnemu organu v elektronski obliki (obrazec DDV-P2, na katerem poleg ostalih podatkov v razdelku III. Drugi podatki v zvezi s svojo izbiro označi ustrezno polje). Izbiro mora uporabljati najmanj v tekočem in naslednjem koledarskem letu (obveznost obračunavanja DDV).

V Tabeli 2 so navedeni primeri, kdaj se lahko mali davčni zavezanec prostovoljno odloči za obračunavanje DDV, kdaj pa se mora identificirati za namene DDV in začeti obračunavati DDV.

Tabela 2: Obračunavanje DDV

|  |  |  |  |
| --- | --- | --- | --- |
| Promet v preteklem koledarskem letu | Promet v tekočem koledarskem letu | ObrazecDDV-P2 | Obračunavanje DDV v naslednjem koledarskem letu, ki sledi tekočemu koledarskem letu |
| Ne presega praga 60.000 evrov | Do praga 60.000 evrov  | Prostovoljna identifikacija, v razdelku III. Drugi podatki: označiti polje 14  | DA |
|  | Od praga 60.000 evrov do praga 66.000 evrov | V razdelku III. Drugi podatki se polje 14 ne izpolnjuje. Do praga 66.000 eurov je sicer še možna oprostitev, vendar bo moral davčni zavezanec prej ali slej začeti obračunavati DDV (glej točko 3.4). | DA |
|  | Nad pragom 66.000 evrov  | Obvezna Identifikacija (polj v razdelku III. ne izpolnjuje) | DA |

Slika 1: DDV-P2: Razdelek II. in razdelek III – velja od 1. 1. 2025



3.6 Prehod davčnih zavezancev iz rednega sistema DDV v domačo SME ureditev

Davčni zavezanci, ki so v sistemu DDV identificirani za namene DDV (kot obvezni ali kot prostovoljni)[[14]](#footnote-14), lahko uveljavljajo uporabo domače SME ureditve in davčnemu organu predložijo zahtevek za deregistracijo, če izpolnjujejo zgoraj navedene pogoje za uporabo te posebne ureditve. V nadaljevanju so v Tabelah 3 in 4 navedeni različni primeri glede možnosti prenehanja identifikacije za namene DDV in uporabe domače SME ureditve.

Tabela 3: Primeri možnosti uporabe domače SME ureditve in prenehanja identifikacije za namene DDV, če se je davčni zavezanec zaradi preseganja praga moral identificirati za namene DDV (obvezna identifikacija)

|  |  |  |  |  |  |
| --- | --- | --- | --- | --- | --- |
| Zap. št. | Tip identifikacije | Identifikacijav letu | Prag 60.000 eurov v predhodnem koledarskem letu | Prag 60.000 eurov v tekočem koledarskem letu  | Izpolnjevanje pogojev za prenehanje identifikacije za namene DDV |
| 1. | Obvezna | 2024 | 2024ni presežen | 2025ni presežen | 2025 - DA |
| 2. | Obvezna | 2024 ali prej | 2024 je presežen | 2025ni presežen | 2025 - NE |
| 3. | Obvezna | 2024 ali prej | 2024ni presežen | 2025je presežen | 2025 - NE |
| 4. | Obvezna | 2025 | 2025 je presežen | 2026ni presežen | 2026 - NE |
| 5. | Obvezna | 2025 | 2025je presežen | 2026je presežen | 2026 - NE |
| 6. | Obvezna | 2025 | 2024je presežen   | 2025je presežen | 2025 - NE |

Tabela 4: Primeri možnosti uporabe domače SME ureditve in prenehanja identifikacije za namene DDV, če se je davčni zavezanec odločil za identifikacijo kljub nedoseganju praga (prostovoljna identifikacija)

|  |  |  |  |  |  |
| --- | --- | --- | --- | --- | --- |
| Zap.št. | Tip identifikacije | Identifikacijav letu | Prag 60.000 eurov v predhodnem koledarskem letu  | Prag 60.000 eurov v tekočem koledarskem letu  | Izpolnjevanje pogojev za prenehanja identifikacije za namene DDV |
| 1. | Prostovoljna | 2023 ali prej | 2024ni presežen | 2025 ni presežen |  2025 - DA |
| 2. | Prostovoljna | 2024 | 2024ni presežen | 2025 ni presežen | 2025 - NE\*  |
| 3. | Prostovoljna  | 2024  | 2025 ni presežen | 2026 ni presežen  | 2026 - DA |
| 4. | Prostovoljna | 2025 | 2024 ni presežen | 2025 ni presežen | 2025 - NE\* |
| 5. | Prostovoljna  | 2025 | 2025 ni presežen | 2026 ni presežen | 2026 - NE\* |
| 6. | Prostovoljna  | 2025 | 2025 je presežen | 2026je presežen | 2026 – NE\*\* |
| 7. | Prostovoljna | 2025 | 2026 ni presežen | 2027ni presežen | 2027 - DA |
| 8. | Prostovoljna | 2025 | 2026 je presežen | 2027ni presežen | 2027 - NE\*\* |

\*Če se davčni zavezanec prostovoljno odloči za identifikacijo za namene DDV in obračunavanje DDV, mora biti v sistemu DDV najmanj v tekočem koledarskem letu (leto identifikacije) in naslednjem koledarskem letu.

\*\* Prenehanje identifikacije za namene DDV in obračunavanja DDV zaradi preseganja praga ni možno.

V prag 60.000 evrov se tako za preteklo koledarsko leto kot tudi za tekoče koledarsko leto všteva dejansko dosežen promet iz točke 3.2 tega podrobnejšega opisa.

3.6.1 DDV obveznosti zaradi prehoda davčnih zavezancev iz rednega sistema DDV v domačo SME ureditev

Davčni zavezanec, ki mu preneha identifikacija za namene DDV zaradi prehoda na domačo SME ureditev, mora za obdobje po spremembi popraviti odbitek DDV od osnovnih sredstev, za katera obdobje popravka še ni poteklo. Obdobje popravka odbitka je za osnovna sredstva 5 let, za nepremičnine pa 20. let. Popravek odbitka izvede v celoti za preostalo obdobje popravka[[15]](#footnote-15). Če se davčni zavezanec znova identificira za namene DDV, lahko popravi odbitek DDV od osnovnih sredstev, za katera obdobje popravka še ni poteklo. Popravek odbitka DDV se izvede v celoti za preostalo obdobje popravka.

Na dan pred prenehanjem identifikacije za namene DDV mora davčni zavezanec obračunati DDV od vsega prometa, ki ga je opravil do dneva prenehanja identifikacije za namene DDV in od zalog blaga, za katere je uveljavil odbitek DDV[[16]](#footnote-16).

3.7 Odbitek DDV in vračilo DDV od nabave novega prevoznega sredstva

Odbitek DDV

Mali davčni zavezanec nima pravice do odbitka DDV[[17]](#footnote-17), ki ga je dolžan plačati ali ga je plačal pri nabavah blaga in storitev, in DDV tudi ne sme izkazovati na računih, ki jih izda za svoje dobave blaga in storitev. Lahko pa se prostovoljno odloči za obračunavanje DDV in s tem pridobi tudi pravico do odbitka DDV, če v skladu z določbami ZDDV-1, ki urejajo pravico do odbitka DDV, izpolnjuje vse pogoje za odbitek DDV.

Vračilo DDV od nabave novega prevoznega sredstva, dobavljenega v drugo državo članico

Mali davčni zavezanec ima pravico do vračila DDV, ki ga je plačal od nabave novega prevoznega sredstva, če je to novo prevozno sredstvo nadalje dobavil kupcu v drugo državo članico pod pogoji iz 2. točke 46. člena ZDDV-1. Dobave novih prevoznih sredstev v drugo državo članico so izključene iz te posebne ureditve (več o tem v točki 3.3 tega podrobnejšega opisa), kar pomeni, da se za te dobave ne uporabi oprostitve po tej posebni ureditvi (ni pravice do odbitka DDV), ampak oprostitev po 2. točki 46. člena ZDDV-1 (oprostitev s pravico do odbitka DDV).

3.8 Davčni zavezanec, ki opravlja osnovno kmetijsko in osnovno gozdarsko dejavnost, za katero je obdavčen po katastrskem dohodku

Davčni zavezanec - kmet, ki nima obveznosti vodenja knjig, je oproščen obračunavanja DDV za dobave blaga in storitev v okviru osnovne kmetijske in osnovne gozdarske dejavnosti, kot jo določajo predpisi o dohodnini, če se zanjo dohodek ne ugotavlja na podlagi dejanskih prihodkov in odhodkov ali dejanskih prihodkov in normiranih odhodkov. Za dohodek iz te dejavnosti je obdavčen pavšalno po katastrskem dohodku. Za dobave, ki jih davčni zavezanec opravi v okviru osnovne kmetijske in osnovne gozdarske dejavnosti, velja oprostitev obračunavanja DDV, in sicer ne glede na višino katastrskega dohodka članov takega kmečkega gospodinjstva.

Za davčnega zavezanca za namene ZDDV-1 se šteje eden od članov kmečkega gospodinjstva, zavezancev za dohodnino od dohodka iz osnovne kmetijske in osnovne gozdarske dejavnosti, ki ga člani kmečkega gospodinjstva, zavezanci za dohodnino iz te dejavnosti, določijo za predstavnika. V zvezi z oproščenimi dobavami ni pravice do odbitka DDV (ima pravico do pavšalnega nadomestila[[18]](#footnote-18)) in DDV se ne sme izkazovati na računih.

Tudi ta davčni zavezanec se lahko odloči za obračunavanje DDV v skladu z ZDDV-1. V tem primeru mora izbiro vnaprej priglasiti davčnemu organu v elektronski obliki (na obrazcu DDV-P2 označi polje 15) in jo uporabljati najmanj v tekočem in naslednjem koledarskem letu[[19]](#footnote-19).

3.9 Izdajanje računov in nekatere druge obveznosti malega davčnega zavezanca

Mali davčni zavezanec mora za opravljeno dobavo izdati račun. Na računu navede davčno številko in ostale podatke, ki so določeni kot obvezni podatki na računu po DDV zakonodaji. Več glede podatkov, ki jih mali davčni zavezanec navede na računu, je pojasnjeno v podrobnejšem opisu [Računi](https://fu.gov.si/fileadmin/Internet/Davki_in_druge_dajatve/Podrocja/Davek_na_dodano_vrednost/Opis/Racuni.doc) (točka 3.4).

Za malega davčnega zavezanca, ki je po domači SME ureditvi oproščen plačila DDV za dobave, opravljene na ozemlju Slovenije, je za točno določene transakcije določena obveznost identifikacije za namene DDV. Več glede tega je pojasnjeno v točki 3.3.2 tega podrobnejšega opisa in v podrobnejšem opisu [Davčni zavezanci in identifikacija za namene DDV](https://fu.gov.si/fileadmin/Internet/Davki_in_druge_dajatve/Podrocja/Davek_na_dodano_vrednost/Opis/Davcni_zavezanci_in_identifikacija_za_namene_DDV.doc) (glej 2.3.1, od c) do e) točke).

 4.0 ČEZMEJNA SME UREDITEV

Slovenija pri uporabi čezmejne SME ureditve nastopa v dveh vlogah:

* v vlogi države članice sedeža, ko gre za davčne zavezance s sedežem v Sloveniji in
* v vlogi države članice oprostitve, ko gre za davčne zavezance, ki imajo sedež v drugi državi članici.

ČEZMEJNA SME UREDITEV

Slovenija v vlogi MSEXE

Slovenija v vlogi MSEST

4.1 SLOVENIJA V VLOGI DRŽAVE ČLANICE SEDEŽA (MSEST)

4.1.1 Pogoji za uporabo čezmejne SME ureditve

Davčni zavezanec, ki ima sedež v Sloveniji lahko uporablja čezmejno SME ureditev, če komulativno izpolnjuje naslednje pogoje:

1. v predhodnem koledarskem letu ni presegel zneska 100.000 EUR letnega prometa v Uniji in tega praga prav tako ne presega v tekočem koledarskem letu,
2. v predhodnem koledarskem letu (ali niti v predpreteklem koledarskem letu, če druga država članica tako določa) na ozemlju druge države članice, v kateri namerava uporabiti oprostitev, ni presegel praga letnega prometa, ki ga določi ta država članica in tega praga prav tako ne presega v tekočem koledarskem letu,
3. je identificiran za uporabo čezmejne oprostitve obračunavanja DDV.

Davčni zavezanec s sedežem v Sloveniji lahko ob izpolnjevanju zgoraj navedenih pogojev uporablja čezmejno SME ureditev ne glede na to, ali je na ozemlju Slovenije oproščen obračunavanja DDV (uporablja domačo SME ureditev) ali identificiran za namene DDV.

Čezmejno SME ureditev sme uporabljati tudi davčni zavezanec, ki ima registriran sedež izven Slovenije, vendar pa se kraj sedeža dejavnosti tega davčnega zavezanca za namene uporabe čezmejne SME ureditve določi na ozemlju Slovenije[[20]](#footnote-20).

Če ima davčni zavezanec v Sloveniji le stalno poslovno enoto, se še ne šteje, da ta stalna poslovna enota za namene čezmejne SME ureditve šteje za sedež davčnega zavezanca. Podobno velja tudi v primeru, če ima davčni zavezanec sedež v državi zunaj EU in stalno poslovno enoto v Sloveniji. Tudi v tem primeru za davčnega zavezanca ni mogoče šteti, da ima sedež v Sloveniji. Če pa ima davčni zavezanec sedež v drugi državi članici in stalno poslovno enoto v Sloveniji, je davčni zavezanec lahko upravičen do čezmejne SME ureditve v Sloveniji.[[21]](#footnote-21)

**1. pogoj: Letni promet v Uniji ne presega zneska 100.000 EUR**

V letni promet v Uniji se všteva:

* skupna vrednost dobav blaga in storitev, brez DDV, ki jih opravi davčni zavezanec v koledarskem letu na ozemlju Slovenije (izračuna se enako kot za potrebe ugotavljanja praga za oprostitev po domači SME ureditvi[[22]](#footnote-22)) in
* skupna vrednost dobav blaga in storitev v vseh drugih državah članicah[[23]](#footnote-23), ki se izračuna glede na transakcije, ki jih vsaka država članica določi v skladu z 288. členom Direktive o DDV. Informacije o tem, katere transakcije se vštevajo v promet za izračun nacionalnega letnega praga, so dostopne na straneh Evropske komisije na [spletnem portalu SME](https://sme-vat-rules.ec.europa.eu/index_en?prefLang=sl)[[24]](#footnote-24).

Tabela 5: Primer izračuna letnega prometa v Uniji in upravičenost do uporabe čezmejne SME ureditve

|  |  |  |
| --- | --- | --- |
| Država članica  | Letni promet za preteklo koledarsko leto(y-1) | Letni promet za tekoče koledarsko leto(y) |
| Slovenija (MSEST) | 20.000 | 15.000 |
| Avstrija (MSEXE) | 30.000 | 20.000 |
| Italija (MSEXE) | 10.000 | 15.000 |
| Ostalih 24 DČ | 35.000 | 47.000 |
| Skupaj 27 MSEST + MSEXE + 24 DČ | 95.000 | 97.000 |

V opisanem primeru davčni zavezanec izpolnjuje 1. pogoj za uporabo čezmejne SME ureditve, saj je v predhodnem koledarskem letu dosegel 95.000 EUR prometa in s tem ni presegel praga letnega prometa v Uniji v višini 100.000 EUR in tega praga ne presega niti v tekočem koledarskem letu, v katerem je dosegel 97.000 EUR. Upoštevajo se vrednosti dobav blaga in storitev, ki jih davčni zavezanec opravi v Sloveniji (MSEST), državah članicah oprostitve (Avstrija in Italija) in vseh drugih državah članicah (24 DČ).

Če je prag 100.000 EUR letnega prometa v Uniji presežen, davčni zavezanec ne sme uporabljati čezmejne SME ureditve v nobeni drugi državi članici, še vedno pa lahko uporablja domačo SME ureditev, če so izpolnjeni pogoji za uporabo te ureditve.

**2. pogoj: Letni promet v drugi državi članici**

Davčni zavezanec mora za vsako drugo državo članico izračunati letni promet, t.j skupno vrednost dobav blaga in storitev, ki jih opravi v posamezni drugi državi članici v koledarskem letu, na podlagi pravil, ki jih določi vsaka država članica. V letni promet v drugi državi članici je treba vključiti tudi transakcije, ki so sicer izključene iz uporabe čezmejne SME ureditve v posamezni drugi državi članici[[25]](#footnote-25).

Transakcije, ki so izključene iz čezmejne SME ureditve so:

* priložnostne transakcije iz 12. člena Direktive o DDV, kot npr. dobava objekta ali delov objekta in zemljišča, na katerem objekt stoji pred prvo uporabo in dobava zemljišč za gradnjo (opcijska določba – Slovenija te določbe ni prenesla),
* dobave novih prevoznih sredstev, opravljene iz ene države članice v drugo državo članico, in
* druge transakcije, ki jih je izključila država članica v skladu z njeno nacionalno zakonodajo (glej informacije, ki so za vsako državo članico na voljo na [spletnem portalu SME](https://sme-vat-rules.ec.europa.eu/index_en?prefLang=sl)).

Če davčni zavezanec opravi eno od zgoraj navedenih transakcij, ga to še ne izključuje iz uporabe čezmejne SME ureditve v zvezi z vsemi njegovimi gospodarskimi dejavnostmi. Davčni zavezanec uporabi splošno ureditev DDV za transakcije, ki so izključene iz čezmejne SME ureditve, za transakcije, ki so vključene v čezmejno SME ureditev, pa lahko uporabi čezmejno SME ureditev, če izpolnjuje vse pogoje po tej ureditvi.

Tabela 6: Upravičenost do uporabe čezmejne SME ureditve v MSEXE

|  |  |  |  |  |
| --- | --- | --- | --- | --- |
|  | Nacionalni prag | Letni promet za preteklo koledarsko leto(y-1) | Letni promet za tekoče koledarsko leto(y) | Upravičenost do uporabe čezmejne SME ureditve |
| Slovenija (MSEST) | 60.000 | 20.000 | 15.000 | NE\* |
| MSEXE1 | 30.000 | 35.000 | 10.000 | NE |
| MSEXE2 | 40.000 | 10.000 | 45.000 | NE |
| MSEXE3 | 25.000 | 30.000 | 26.000 | NE |
| MSEXE4 | 10.000 | 4.000 | 2.000 | DA |
| Ostalih 22 DČ | n/a | 0 | 0 | - |
| Skupaj 27 MSEST + vse DČ | EU prag100.000 | 99.000 | 98.000 | DA |

\*V Sloveniji se čezmejna SME ureditev ne more uporabiti, ker ta velja le za druge države članice.

Davčni zavezanec s sedežem v Sloveniji izpolnjuje pogoje za domačo SME ureditev, ker niti v predhodnem niti v tekočem letu ni presegel 60.000 EUR letnega prometa na ozemlju Slovenije. Za uporabo čezmejne SME ureditve mora izpolnjevati pogoje za uporabo te ureditve v vsaj eni drugi državi članici. Davčni zavezanec izpolnjuje pogoj glede letnega prometa v Uniji, saj niti v predhodnem niti v tekočem koledarskem letu prag 100.000 EUR letnega prometa v Uniji ni presežen. Davčni zavezanec izpolnjuje pogoje za uporabo čezmejne SME ureditve v MSEXE4. V MSEXE2 in MSEXE3 pogoji za oprostitev niso izpolnjeni, ker je davčni zavezanec z letnim prometom v preteklem in/ali v tekočem koledarskem letu presegel nacionalni prag teh držav. V MSEXE2 in MSEXE3 mora tako od opravljenih dobav obračunavati DDV in se v teh državah članicah praviloma identificirati za namene DDV, razen če opravlja izključno prodaje blaga na daljavo in storitve končnim potrošnikom in za obračun DDV uporablja unijsko ureditev VEM (več o tem v podrobnejšem opisu [Posebne ureditve VEM](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FDrugo%2FPosebna_podrocja%2FE_trgovanje%2FPosebne_ureditve_VEM-OSS.docx&wdOrigin=BROWSELINK)) ali izključno dobave, od katerih DDV obračuna prejemnik. Davčni zavezanec se mora glede svojih obveznosti pozanimati v navedenih državah članicah.

Če se davčni zavezanec odloči za uporabo čezmejne SME ureditve, se ta ureditev uporablja za vse dobave blaga in storitev, ki jih opravi na ozemlju držav članic (MSEXE), za katere ima potrjeno uporabo EX številke (ima potrjeno oprostitev), razen za transakcije, ki so izključene iz čezmejne SME ureditve. Če država članica uporablja sektorske prage za določene sektorje dejavnosti, davčni zavezanec uporablja čezmejno SME ureditev za vse dobave blaga in storitev, ki jih opravi v vseh sektorjih dejavnosti, pri čemer pa se bo za dobave v sektorjih dejavnosti glede nacionalnega praga države članice oprostitve (MSEXE) upošteval le en sektorski prag. Za informacije glede tega, kateri sektorski prag davčni zavezanec uporabi za nacionalni prag je pristojna država članica oprostitve (MSEXE).

Davčnemu zavezancu v okviru čezmejne SME ureditve ni treba obračunati DDV za svoje dobave blaga in storitev, opravljene v drugih državah članicah, v katerih ima odobreno uporabo čezmejne SME ureditve (kraj dobave po pravilih za določitev kraja dobave v teh drugih državah članicah).

4.1.2 Predhodno obvestilo - Obvestilo o začetku uporabe čezmejne SME ureditve[[26]](#footnote-26)

Davčni zavezanec, ki izpolnjuje pogoje za čezmejno SME ureditev in namerava uporabljati oprostitev obračunavanja DDV v drugi državi članici, mora o tem predhodno obvestiti davčni organ. Z namenom poenostavitve se prijava v čezmejno SME ureditev vedno opravi v državi članici, v kateri ima davčni zavezanec sedež (MSEST), ki je hkrati enotna kontaktna točka med davčnim zavezancem in drugimi državami članicami, v katerih želi davčni zavezanec uveljaviti oprostitev obračunavanja DDV.

Davčni zavezanec mora v ta namen predložiti **predhodno obvestilo**, v katerem navede vsaj naslednje informacije:

1. ime, dejavnost[[27]](#footnote-27), pravno obliko, naslov, identifikacijsko številko za DDV ali davčno številko in kontaktne podatke,
2. državo članico ali države članice, v katerih namerava uporabiti čezmejno oprostitev obračunavanja DDV[[28]](#footnote-28),
3. znesek letnega prometa na ozemlju Slovenije[[29]](#footnote-29) in znesek letnega prometa v vsaki drugi državi članici[[30]](#footnote-30) v preteklem koledarskem letu,
4. če v posamezni državi članici ali državah članicah iz prejšnje točke velja prepoved uporabe oprostitve obračunavanja DDV za male davčne zavezance zaradi preseganja nacionalnega praga letnega prometa dve koledarski leti, znesek letnega prometa v tej državi članici ali teh državah članicah v predpreteklem koledarskem letu,
5. skupno vrednost dobav blaga in storitev[[31]](#footnote-31), opravljenih na ozemlju Slovenije, in skupno vrednost dobav blaga in storitev[[32]](#footnote-32), opravljenih v vsaki drugi državi članici v tekočem koledarskem letu pred obvestilom,
6. označi, če uporablja ureditev VEM[[33]](#footnote-33) ter individualno identifikacijsko številko za DDV za uporabo teh posebnih ureditev.

Davčni zavezanec pod točko b) NE IZBERE Španije kot države članice, v kateri namerava uporabiti čezmejno oprostitev obračunavanja DDV, saj Španija ne uporablja oprostitve za male davčne zavezance na njenem ozemlju.

Davčni zavezanec mora v predhodno obvestilo navesti zneske letnega prometa, ki jih opravi na ozemlju celotne Unije, torej zneske letnega prometa, ki jih opravi na ozemlju Slovenije in zneske letnega prometa, ki jih opravi v vseh drugih državah članicah (tudi v Španiji), ne glede na to, ali v Sloveniji in drugih državah članicah uporablja oprostitev obračunavanja DDV ali ne[[34]](#footnote-34). V letne promete mora vključiti tudi vrednosti transakcij, ki so izključene iz čezmejne SME ureditve, razen odtujitve opredmetenih in neopredmetenih sredstev davčnega zavezanca.

Če posamezna država članica oprostitve uporablja različne sektorske prage, mora davčni zavezanec za to državo članico navesti podatke o letnem prometu iz prej navedenih točk d) in e) ločeno po sektorjih dejavnosti.[[35]](#footnote-35)

Davčni organ po prejemu predhodnega obvestila najprej preveri, ali je davčni zavezanec upravičen do uporabe čezmejne SME ureditve, tako da preveri izpolnjevanje 1. pogoja, torej ali letni promet v Uniji ne presega 100.000 EUR v tekočem ali predhodnem koledarskem letu.

Če davčni organ ugotovi, da je pogoj glede praga letnega prometa v Uniji izpolnjen, informacije iz predhodnega obvestila posreduje pristojnim organom drugih držav članic, v katerih davčni zavezanec želi uveljaviti oprostitev plačila. Davčni organ mora informacije posredovati v 15 delovnih dneh[[36]](#footnote-36) od datuma, ko so informacije na voljo. Vsaka država članica oprostitve preveri, ali so izpolnjeni pogoji za oprostitev obračunavanja DDV na njenem ozemlju (npr. letni promet v državi članici oprostitve ne presega predpisanega nacionalnega praga, karantena enega ali dveh let).

Država članica, ki je pristojna za odobritev oprostitve, mora v 15 delovnih dneh[[37]](#footnote-37) od prejema informacij po predhodnem obvestilu davčni organ obvestiti, ali je davčni zavezanec upravičen do oprostitve obračunavanja DDV na njenem ozemlju skladno z njeno zakonodajo ali ne. Če potrebuje več časa, da izvede potrebne preglede zaradi preprečitve davčne utaje ali izogibanja plačilu davka, mora v navedenem roku podati zahtevo za podaljšanje roka.

**Dodelitev EX številke in potrditev uporabe te številke v MSEXE (3. pogoj)**

Rok za izdajo EX številke in podaljšanje tega roka na zahtevo druge države članice

Davčni organ dodeli, potrdi ali zavrne uporabo EX številke najpozneje 35 delovnih dni[[38]](#footnote-38) po prejemu predhodnega obvestila davčnega zavezanca. Davčni organ odločitev o dodelitvi, potrditvi ali zavrnitvi uporabe EX številke za uporabo čezmejne SME ureditve v drugi/h državi/ah članici/ah sporoči davčnemu zavezancu.

Rok 35 delovnih dni za dodelitev EX številke oziroma za potrditev ali zavrnitev uporabe EX številke za uporabo oprostitve obračunavanja DDV na ozemlju druge države članice se lahko podaljša na podlagi zahteve druge države članice, v kateri namerava davčni zavezanec uporabljati oprostitev obračunavanja DDV, če ta država članica potrebuje dodaten čas, da izvede potrebne preglede zaradi preprečitve davčne utaje ali izogibanja plačilu davka. Davčni organ o zahtevi druge države članice za podaljšanje roka obvesti davčnega zavezanca. V tem primeru davčni organ dodeli EX številko oziroma potrdi ali zavrne EX številko za uporabo oprostitve v drugi državi članici, ko prejme odgovor druge države članice.

Dodelitev EX številke in potrditev uporabe oprostitve v MSEXE

Davčni organ dodeli EX številko za uporabo čezmejne SME ureditve, ko prejme prvo sporočilo o potrditvi uporabe čezmejne SME ureditve na ozemlju ene izmed držav članic. EX številka postane veljavna z dnem vročitve odločbe davčnega organa in z istim dnem davčni organ tudi potrdi uporabo EX številke za državo/e članico/e, navedeno/e v odločbi.

Potrditev uporabe EX številke za uporabo oprostitve v MSEXE po dodelitvi EX številke

Davčni organ davčnemu zavezancu potrdi uporabo dodeljene EX številke za uporabo čezmejne SME ureditve v drugi/h državi/ah članici/ah, navedeni/h v predhodnem obvestilu, ko prejme sporočilo druge države članice o potrditvi uporabe oprostitve obračunavanja DDV na ozemlju te države članice.

Tiho soglasje druge države članice in potrditev uporabe oprostitve

Če davčni organ ne prejme odziva druge države članice, navedene v predhodnem obvestilu, glede uporabe oprostitve obračunavanja DDV na ozemlju te države članice v 35 delovnih dneh po prejemu predhodnega obvestila davčnega zavezanca, davčni organ šteje, da je davčnemu zavezancu potrjena uporaba oprostitve obračunavanja DDV v tej državi članici in davčnemu zavezancu dodeli oziroma potrdi uporabo čezmejne SME ureditve za uporabo oprostitve v tej državi članici. Davčni organ o datumu začetka uporabe oprostitve v tej državi članici obvesti tudi zadevno državo članico. Davčni zavezanec uporablja oprostitev obračunavanja DDV v MSEXE od dneva, ko mu je bila vročena odločba davčnega organa.

Zavrnitev uporabe EX številke v drugi državi članici

Če država članica, navedena v predhodnem obvestilu, sporoči davčnemu organu, da davčni zavezanec ni upravičen do uporabe čezmejne SME ureditve na ozemlju te države članice, davčni organ zavrne uporabo dodeljene EX številke za uporabo čezmejne SME oprostitve v tej državi članici. Če država članica posreduje tudi uradno odločitev, le to davčni organ odloži davčnemu zavezancu v eDavke. Davčni zavezanec se lahko glede odločitve druge države članice o zavrnitvi uporabe oprostitve obračunavanja DDV na njenem ozemlju obrne na pristojni davčni organ te države članice.

Zavrnitev dodelitve EX številke za uporabo čezmejne SME ureditve

Davčni organ zavrne dodelitev EX številke v naslednjih primerih:

* vse države članice, v katerih je davčni zavezanec po predhodnem obvestilu nameraval uporabiti čezmejno SME ureditev, sporočijo davčnemu organu, da davčni zavezanec ni upravičen do oprostitve obračunavanja DDV na njihovem ozemlju.
* davčni organ ugotovi, da je letni promet v Uniji (100.000 EUR) v tekočem koledarskem letu ali predhodnem koledarskem letu presežen.

4.1.3 Posodobitev predhodnega obvestila - spremembe uporabe čezmejne SME ureditve[[39]](#footnote-39)

Davčni zavezanec mora davčnemu organu s **posodobitvijo predhodnega obvestila** sporočiti:

* vse spremembe podatkov, posredovanih v predhodnem ali posodobitvi predhodnega obvestila,
* vključno z namero, da bo uporabil oprostitev obračunavanja DDV v državi članici ali državah članicah, ki niso navedene v predhodnem obvestilu ali posodobitvah predhodnega obvestila, in
* odločitvijo o prenehanju uporabe oprostitve v državi članici ali državah članicah, v katerih uporablja čezmejno SME ureditev.

Davčni zavezanec v posodobitvi predhodnega obvestila navede naslednje informacije:

1. EX številko,
2. ime, dejavnost[[40]](#footnote-40), pravno obliko,
3. državo članico ali države članice, v katerih namerava uporabiti čezmejno SME ureditev oziroma želi prenehati uporabljati oprostitev v MSEXE,
4. za vsako državo članico podatke iz točk c), d) in e) drugega in tretjega odstavka 94.c člena ZDDV-1, razen če so te informacije že vključena v četrtletna poročila,
5. označi, če uporablja ureditev VEM[[41]](#footnote-41) ter individualno identifikacijsko številko za DDV za uporabo teh posebnih ureditev.

Davčni zavezanec pod točko c) NE IZBERE Španije kot države članice, v kateri namerava uporabiti čezmejno oprostitev obračunavanja DDV, saj Španija ne uporablja oprostitve za male davčne zavezance na njenem ozemlju.

Dodajanje nove države članice, v kateri želi davčni zavezanec uveljaviti oprostitev

Davčni organ davčnemu zavezancu potrdi ali zavrne uporabo EX številke v drugi državi članici, navedene v posodobitvi predhodnega obvestila, po enakem postopku, kot je opisano v točki 4.1.2 tega podrobnejšega opisa.

Rok za potrditev uporabe EX številke za dodane nove države članice je najpozneje 35 delovnih dni po prejemu posodobitve predhodnega obvestila.

Prenehanje uporabe čezmejne SME ureditve v posamezni MSEXE

Davčni zavezanec, ki davčnemu organu s posodobitvijo predhodnega sporočila sporoči namero, da ne želi več uporabljati čezmejne SME ureditve v določeni MSEXE, navede tudi datum prenehanja, ki pa je zgolj informativni podatek, ki ni nujno enak datumu, s katerim učinkuje prenehanje uporabe čezmejne SME ureditve v posamezni MSEXE.

Prenehanje uporabe EX številke za navedeno MSEXE začne učinkovati[[42]](#footnote-42):

* prvi dan naslednjega koledarskega četrtletja od dneva predložitve posodobitve predhodnega sporočila ali
* prvi dan drugega meseca naslednjega koledarskega četrtletja, če je posodobitev predhodnega sporočila predložena davčnemu organu v zadnjem mesecu koledarskega četrtletja.

**Primer 7:**

Davčni zavezanec dne 15. 7. predloži posodobitev predhodnega obvestila, v katerem navede, da ne želi več uporabljati oprostitve v MSEXE1 in MSEXE2. Prenehanje uporabe čezmejne SME ureditve v MSEXE1 in MSEXE2 učinkuje s 1. 10.

**Primer 8:**

Davčni zavezanec dne 20. 9. predloži posodobitev predhodnega obvestila, v katerem navede, da ne želi več uporabljati oprostitve v MSEXE3. Prenehanje uporabe čezmejne SME ureditve v MSEXE3 učinkuje s 1. 11.

Iz obeh primerov izhaja, da prenehanje uporabe oprostitve v MSEXE1, MSEXE2 in MSEXE3 nastopi kasneje od datuma, ki ga je davčni zavezanec navedel v posodobitvi predhodnega obvestila, ker je slednji zgolj informativne narave. Davčni zavezanec se za prenehanje uporabe oprostitve obračunavanja DDV lahko odloči iz različnih razlogov (pričakuje, da bo v kratkem presegel prag nacionalnega letnega prometa v MSEXE, želi uveljavljati odbitek DDV, ne opravlja več dejavnosti v MSEXE, ipd.). Če bo davčni zavezanec še naprej opravljal obdavčene dobave blaga ali storitev v teh državah članicah, mora biti od teh dobav obračunan DDV. Davčni zavezanec se mora glede svojih obveznosti pozanimati v vsaki od teh držav članic.

4.1.4 Četrtletno poročilo[[43]](#footnote-43)

Davčni zavezanec, ki uporablja čezmejno SME ureditev, mora davčnemu organu za vsako koledarsko četrtletje predložiti četrtletno poročilo z naslednjimi podatki:

1. EX številko,
2. skupno vrednostjo dobav blaga in storitev, ki jih je opravil v koledarskem četrtletju v Sloveniji, ali »0«, če ni opravil nobene dobave, in
3. skupno vrednostjo dobav blaga in storitev, ki jih je opravil v koledarskem četrtletju v vsaki od drugih držav članic, ali »0«, če ni opravil nobene dobave.

V skupno vrednost dobav blaga in storitev davčni zavezanec vključi:

* na ozemlju Slovenije le določene izstopne transakcije, ki obsegajo zneske, brez DDV, v skladu s tretjim odstavkom 94.a člena ZDDV-1 (več o tem je pojasnjeno v točki 3.2 tega podrobnejšega opisa) in
* na ozemlju drugih držav članic (tudi v Španiji) le vrednosti dobav blaga in storitev, brez DDV, ki obsegajo zneske transakcij, ki jih vsaka druga država članica določi v skladu z 288. členom Direktive o DDV[[44]](#footnote-44). Več o transakcijah, ki se vključijo v letni promet vsake države članice, je pojasnjeno v točki 4.1.1. tega podrobnejšega opisa.

Če davčni zavezanec uporablja čezmejno SME ureditev v MSEXE, ki uporablja različne sektorske pragove, mora v četrtletnem poročilu sporočiti podatke ločeno po sektorjih dejavnosti. Če davčni zavezanec v koledarskem četrtletju opravi dobave blaga ali storitev le v enem sektorju dejavnosti, vpiše podatke o vrednosti dobav za ta sektor dejavnosti, za druge sektorje dejavnosti, v katerih ni opravil nobene dobave, pa vpiše vrednost »0«.

Če davčni zavezanec znotraj koledarskega četrtletja začne ali preneha uporabljati čezmejno SME ureditev, mora v četrtletnem poročilu navesti datum začetka ali prenehanja uporabe čezmejne SME ureditve.

Davčni zavezanec v četrtletno poročilo poroča podatke za koledarsko četrtletje, na katero se podatki nanašajo. Četrtletno poročilo mora predložiti davčnemu organu najpozneje zadnji dan meseca, ki sledi koledarskemu četrtletju, na katero se podatki nanašajo.

**Posebnosti pri poročanju v četrtletnem poročilu**

1. Če davčni zavezanec predloži četrtletno poročilo za koledarsko četrtletje, v katerem je predložil predhodno obvestilo in mu je bila v istem koledarskem četrtletju izdana EX številka, v četrtletnem poročilu navede podatke o vrednosti dobav blaga in storitev, ki jih je opravil v Sloveniji in drugih državah članicah za to koledarsko četrtletje, zmanjšane za vrednosti, ki jih je vključil v predhodno obvestilo.[[45]](#footnote-45)

**Primer 9:**

Davčni zavezanec je 15. 2. predložil predhodno obvestilo, v katerem je navedel podatke o vrednosti dobav za obdobje od 1. 1. do 14. 2. EX številka je bila davčnemu zavezancu izdana 28. 3. Davčni zavezanec v četrtletnem poročilu za prvo koledarsko četrtletje navede podatke o vrednosti dobav za obdobje od 15. 2. do vključno 31. 3.

1. Če davčni zavezanec predloži četrtletno poročilo za koledarsko četrtletje, v katerem je prejel EX številko za uporabo čezmejne SME ureditve na podlagi predhodnega obvestila, ki ga je predložil v predhodnem koledarskem četrtletju, davčni zavezanec v tekočem četrtletnem poročilu navede tudi manjkajoče podatke o vrednosti dobav blaga in storitev, ki jih je opravil v Sloveniji in drugih državah članicah za predhodno koledarsko četrtletje, ki jih ni vključil v predhodnem obvestilu.[[46]](#footnote-46)

**Primer 10:**

Davčni zavezanec je 15. 2. predložil predhodno obvestilo, v katerem je navedel podatke o vrednosti dobav za obdobje od 1. 1. do 14. 2. EX številka je bila davčnemu zavezancu izdana 4. 4. Prvo četrtletno poročilo, ki ga je dolžan predložiti davčni zavezanec, je za drugo koledarsko četrtletje. V njem navede podatke o vrednosti dobav za obdobje od 15. 2. (manjkajoči podatki za prvo četrtletje) do vključno 30. 6. Navedeno pomeni, da četrtletno poročilo za drugo koledarsko četrtletje ne vsebuje zgolj vrednosti dobav za to koledarsko četrtletje, temveč tudi podatke o vrednosti dobav od 15. 2. do 30. 6.

1. Če davčni zavezanec predloži posodobitev predhodnega poročila, v katerem navede novo državo članico, v kateri želi uveljaviti oprostitev, v koledarskem četrtletju, za katerega mora predložiti četrtletno poročilo, v četrtletnem poročilu navede zgolj manjkajoče podatke, ki jih še ni poročal po predhodno predloženem predhodnem obvestilu, posodobitvi predhodnega obvestila ali četrtletnega poročila.

**Primer 11:**

Davčni zavezanec želi uporabljati čezmejno SME ureditev v Avstriji in Italiji, zato je 15. 6. predložil predhodno obvestilo (PN), v katerem je navedel podatke od opravljenih dobavah od 1. 1. do vključno 14. 6. EX številka za uporabo čezmejne SME ureditve mu je bila dodeljena 7. 7. Davčni zavezanec je v drugem koledarskem četrtletju (Q2) opravil za 500 evrov dodatnih dobav v Avstriji in za 1.000 evrov dodatnih dobav v Italiji, poleg že poročanih v PN. V tretjem koledarskem četrtletju (Q3) je opravil 14.000 evrov dobav v Avstriji in 13.000 evrov dobav v Italiji.

Glede na datum dodelitve EX številke je prvo četrtletno poročilo, ki ga je dolžan predložiti, poročilo za tretje koledarsko četrtletje (QR3). V četrtletno poročilo za tretje koledarsko četrtletje je poleg podatkov za Q3 vključil še manjkajoče podatke za Q2, ni pa vključil podatkov po PN, saj davčni organ s temi podatki že razpolaga.

Dne 3. 11. je davčni zavezanec predložil posodobitev predhodnega obvestila (UPN), v katerem je izrazil namero, da želi uporabljati oprostitev obračunavanja DDV tudi na Hrvaškem. V obdobju od 1. 10. do 2. 11. je na Hrvaškem opravil za 1.000 EUR dobav, ki so bile na Hrvaškem obdavčene, saj za Hrvaško še nima veljavne EX številke. Le-ta bo veljavna od dneva vročitve[[47]](#footnote-47) odločbe, s katero mu je davčni organ potrdil uporabo EX številke za Hrvaško (npr. 2. 12.). V Avstriji in Italiji v tem obdobju ni imel dobav. V četrtem koledarskem četrtletju (Q4) je opravil še za 8.000 EUR dobav v Avstriji, 10.000 EUR dobav v Italiji in 5.000 EUR dobav na Hrvaškem. Kaj mora poročati v četrtletnem poročilu za četrto koledarsko četrtletje?

Tabela 7: Prikaz prometov in poročanj po posameznem obrazcu[[48]](#footnote-48)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **PN** | Q2 | Q3 | **QR3** | **UPN** | Q4 | **QR4** | **Skupaj** |
|  | **1. 1.-14.6.** |  |  | **15.6.-30.9.** | **1.10.-2.11.** |  | **3.11.-31.12.** |  |
| AT | 10.000 | 500 | 14.000 | 14.500 | 0 | 8.000 | 8.000 | **32.500** |
| IT | 15.000 | 1000 | 11.000 | 12.000 | 0 | 10.000 | 10.000 | **37.000** |
| HR | 0 | 0 | 0 | 0 | 1.000 | 5.000 | 5.000 | **6.000** |
| Skupaj | **25.000** | 1.500 | 25.000 | **26.500** | **1.000** | 23.000 | 23.000 | **75.500** |

PN vsebuje podatke za Avstrijo in Italijo od 1. 1. do 14. 6.

QR3 vsebuje podatke za Avstrijo in Italijo za Q3 in manjkajoče podatke za Q2, torej podatke za Avstrijo in Italijo od 15. 6. do 30. 9.

UPN vsebuje podatke za Hrvaško od 1. 10. do 2. 11. v vrednosti 1.000 EUR (poroča vrednosti brez DDV). Obdavčene so tudi morebitne nadaljnje dobave do vključno 1. 12., saj še nima aktivne EX številke za Hrvaško. Ker je EX številka potrjena za Hrvaško z dnem 2. 12., so dobave, ki jih opravi od 2. 12. dalje oproščene plačila DDV na Hrvaškem.

V QR4 poroča dobave, ki jih v posodobitvi predhodnega poročila še ni poročal, torej dobave od 3. 11. do 31. 12.

Skupni letni promet v Avstriji, Italiji in na Hrvaškem je seštevek prometov po PN, QR3, UPN in QR4.

4.1.5 Poročilo o preseganju letnega prometa v Uniji za uporabo čezmejne SME ureditve[[49]](#footnote-49)

Davčni zavezanec, ki uporablja čezmejno SME ureditev, mora tekoče spremljati letni promet, ki ga opravi v vseh državah članicah Unije, tako v Sloveniji kot v drugih državah članicah, ne glede na to, ali so dobave blaga ali storitev oproščene obračunavanja DDV ali obdavčene.

Če davčni zavezanec preseže prag letnega prometa v Uniji (100.000 EUR), mora davčnemu organu predložiti Poročilo o preseganju letnega praga v Uniji v 15 delovnih dneh od dneva, ko je bil presežen prag letnega prometa v Uniji.

V poročilo o preseganju letnega prometa v Uniji davčni zavezanec navede naslednje podatke:

* EX številko,
* datum, na katerega je presegel prag letnega prometa v Uniji,
* skupno vrednost dobav blaga in storitev, ki jih je davčni zavezanec opravil v Sloveniji od začetka tekočega koledarskega četrtletja do datuma, na katerega je presegel prag letnega prometa ali vrednost »0«, če ni opravil nobene dobave,
* skupno vrednost dobav blaga in storitev, ki jih je davčni zavezanec opravil v vsaki od drugih držav članic (tudi v Španiji) od začetka tekočega koledarskega četrtletja do datuma, na katerega je presegel prag letnega prometa ali vrednost »0«, če ni opravil nobene dobav,
* če davčni zavezanec uporablja čezmejno SME ureditev v MSEXE, ki uporablja različne sektorske pragove, navede podatke ločeno po sektorjih dejavnosti od začetka tekočega koledarskega četrtletja do datuma, na katerega je presegel prag letnega prometa ali vrednost »0«, če ni opravil nobene dobav.

Poročilo o preseganju letnega prometa v Uniji mora davčni zavezanec predložiti tudi, če je za isto koledarsko četrtletje že predložil četrtletno poročilo. Če pa četrtletnega poročila davčni zavezanec še ni predložil, je pa presegel prag letnega prometa v Uniji, mora predložiti poročilo o preseganju letnega prometa v Uniji in četrtletno poročilo.

4.1.6 Popravki podatkov[[50]](#footnote-50)

Davčni zavezanec mora davčnemu organu sporočiti tudi vse spremembe že predloženih podatkov, in sicer popravek:

* kontaktnih podatkov,
* zneskov letnih prometov in skupne vrednosti dobav blaga in storitev, ki jih opravi na ozemlju Slovenije, MSEXE in drugih držav članic,
* datuma presega letnega prometa v Uniji.

Davčni zavezanec kontaktne podatke pri uporabi čezmejne SME ureditve popravi na e-davkih na obrazcu sprememba kontaktnih podatkov. Davčni zavezanec lahko spreminja kontaktno osebo, telefonsko številko, e-poštni naslov in spletni naslov. Vse ostale spremembe podatkov mora davčni zavezanec urediti v davčnem registru.

Če davčni zavezanec v že predloženem predhodnem obvestilu ugotovi materialne napake (napake v zneskih letnih prometov ali skupne vrednosti dobav) pred dodelitvijo EX številke, predloži nov original predhodnega obvestila. Rok 35 delovnih dni za dodelitev EX številke začne teči z dnem predložitve novega originala predhodnega obvestila.

Če davčni zavezanec v že predloženem predhodnem obvestilu ugotovi materialne napake (napake v zneskih letnih prometov ali skupne vrednosti dobav) po dodelitvi EX številke, predloži posodobitev predhodnega obvestila, v katerem navede pravilne podatke.

Če davčni zavezanec v že predloženem poročilu o preseganju letnega prometa v Uniji ugotovi materialne napake (napake v zneskih letnih prometov ali skupne vrednosti dobav), mora znova predložiti poročilo o preseganju letnega praga v Uniji.

4.1.7 Prenehanje uporabe čezmejne SME ureditve v MSEXE

Uporaba čezmejne SME ureditve v določeni MSEXE preneha:

* na zahtevo davčnega zavezanca,
* ko davčni organ na podlagi sporočila MSEXE, da davčni zavezanec ne izpolnjuje več pogojev za oprostitev obračunavanja DDV na njenem ozemlju, deaktivira EX številko za uporabo čezmejne SME ureditve za oprostitev obračunavanja DDV v tej MSEXE;
* z izključitvijo davčnega zavezanca iz čezmejne SME ureditve.

Davčni zavezanec, ki želi prenehati uporabljati čezmejno SME ureditev v določeni MSEXE, davčni organ o svoji nameri obvesti s posodobitvijo predhodnega obvestila. Več o tem je pojasnjeno v točki 4.1.3 tega podrobnejšega opisa.

Če MSEXE, v kateri davčni zavezanec uporablja oprostitev obračunavanja DDV, sporoči davčnemu organu, da davčni zavezanec ne izpolnjuje več pogojev za uporabo oprostitve obračunavanja DDV od dobav blaga in storitev na njenem ozemlju, davčni organ odloči o prenehanju uporabe čezmejne SME ureditve v tej MSEXE in o tem obvesti davčnega zavezanca[[51]](#footnote-51). Davčni organ deaktivira EX številko za uporabo čezmejne SME ureditve v tej MSEXE z dnem, ki ga sporoči MSEXE, to je z datumom, ko davčni zavezanec ne izpolnjuje več pogojev za oprostitev obračunavanja DDV na njenem ozemlju. Pritožba zoper odločitev o prenehanju uporabe čezmejne oprostitve obračunavanja DDV v tej MSEXE ne zadrži njene izvršitve[[52]](#footnote-52). Navedeno pomeni, da bodo dobave davčnega zavezanca z dnem, ko pogoji za uporabo čezmejne SME ureditve v tej MSEXE niso več izpolnjeni, obdavčene z DDV. Davčni zavezanec se mora v tem primeru o svojih obveznostih pozanimati pri pristojnem organu te države članice.

Če je davčni zavezanec zaradi neizpolnjevanja pogojev (preseganje praga letnega prometa v Uniji v preteklem in/ali tekočem koledarskem letu, nima več veljavne EX številke v nobeni MSEXE) za uporabo čezmejne SME izključen iz uporabe te posebne ureditve, mu z dnem izključitve iz čezmejne SME ureditve preneha tudi veljavnost EX številke v vseh MSEXE. Več o tem je pojasnjeno v točki 4.1.8 tega podrobnejšega opisa.

4.1.8 Izključitev iz čezmejne SME ureditve[[53]](#footnote-53)

Davčni organ izključi davčnega zavezanca iz ureditve za čezmejno SME ureditev in deaktivira EX številko za uporabo te ureditve v naslednjih primerih:

* Če ne izpolnjuje več pogojev za uporabo čezmejne SME ureditev, ker je v predhodnem ali tekočem koledarskem letu presegel prag letnega prometa v Uniji (100.000 evrov).

Izključitev davčnega zavezanca iz ureditve za čezmejno SME ureditev začne učinkovati z dnem, ko davčni zavezanec ne izpolnjuje več pogojev za uporabo čezmejne SME ureditve.

* Ko davčni zavezanec sporoči svojo odločitev o prenehanju uporabe čezmejne SME ureditve.

Davčni zavezanec v zahtevi za izključitev iz čezmejne SME ureditve navede ta razlog in datum[[54]](#footnote-54) prenehanja uporabe te posebne ureditve.

* Ko davčni zavezanec sporoči, da so njegove dejavnosti prenehale, ali davčni organ drugače domneva oziroma ugotovi, da so dejavnosti davčnega zavezanca prenehale.

Davčni zavezanec v zahtevi za izključitev iz čezmejne SME ureditve navede ta razlog in datum[[55]](#footnote-55) prenehanja dejavnosti. Gre za dejavnosti, ki jih davčni zavezanec opravlja v drugih državah članicah, še vedno pa lahko opravlja dejavnosti na ozemlju Slovenije.

Davčni organ domneva, da so dejavnosti v drugih državah članicah prenehale, če davčni zavezanec v obdobju osmih zaporednih koledarskih četrtletij ni poročal o dobavi blaga ali storitev v nobeni drugi državi članici[[56]](#footnote-56).

* Ko davčni zavezanec sporoči, da bo sedež dejavnosti prenesel iz Slovenije v drugo državo članico.

Davčni zavezanec v zahtevi za izključitev iz čezmejne SME ureditve navede ta razlog, datum[[57]](#footnote-57) prenosa sedeža in državo, v katero bo prenesel sedež dejavnosti. Če bo davčni zavezanec želel še naprej uporabljati čezmejno SME ureditev v drugih državah članicah, bo moral pravočasno urediti vse formalnosti v zvezi s prijavo v čezmejno SME ureditev v državi članici novega sedeža, ki pa je možna šele, ko bo uredil izključitev iz čezmejne SME ureditve v Sloveniji.

* Če je davčni zavezanec izbrisan iz sodnega oziroma drugega ustreznega registra ali predpisane evidence, ko davčni organ ugotovi, da je bil davčni zavezanec izbrisan iz registra oziroma evidence.

Izključitev davčnega zavezanca iz čezmejne SME ureditve začne učinkovati z dnem izbrisa davčnega zavezanca iz ustreznega registra oziroma evidence.

Izključitev davčnega zavezanca iz čezmejne SME ureditve po drugi, tretji in četrti alineji začne učinkovati prvi dan naslednjega koledarskega četrtletja ne glede na datum, ki ga navede v zahtevi za izključitev iz čezmejne SME ureditve. Če je davčni zavezanec predložil zahtevo za izključitev davčnemu organu v zadnjem mesecu koledarskega četrtletja, začne izključitev davčnega zavezanca učinkovati prvi dan drugega meseca naslednjega koledarskega četrtletja.

4.1.9 Prepoved odbitka DDV[[58]](#footnote-58)

Davčni zavezanec v zvezi s transakcijami, ki jih zajema čezmejna SME ureditev, nima pravice do odbitka DDV za svoje nakupe, niti ga ne sme izkazovati na računih[[59]](#footnote-59).

Davčni zavezanec s sedežem v Sloveniji, ki uporablja domačo SME ureditev in čezmejno SME ureditev v eni ali več MSEXE ter obračunava DDV v eni ali več drugih državah članicah, nima pravice do odbitka DDV, ki ga je dolžan plačati ali ga je plačal pri nabavah blaga in storitev v Sloveniji, če je to blago ali storitev uporabil za namene svojih obdavčenih transakcij v drugi državi članici.

Davčni zavezanec s sedežem v Sloveniji, ki je identificiran za namene DDV in uporablja čezmejno SME ureditev v eni ali več MSEXE, nima pravice do odbitka DDV, ki ga je dolžan plačati ali ga je plačal pri nabavah blaga in storitev v Sloveniji, če je to blago in storitve uporabil za namene svojih oproščenih transakcij v MSEXE.

Davčni zavezanec s sedežem v Sloveniji, ki je identificiran za namene DDV in uporablja čezmejno SME ureditev v nekaterih MSEXE, v drugih država članicah pa od svojih dobav obračunava DDV, nima pravice do odbitka DDV, ki ga je dolžan plačati ali ga je plačal pri nabavah blaga in storitev v Sloveniji, če je to blago in storitve uporabil za namene svojih oproščenih transakcij v MSEXE, ima pa pravico do odbitka DDV, če je to blago ali storitev uporabil za namene svojih obdavčenih dobav v drugih državah članicah, od katerih je obračunal in plačal DDV.

4.1.10 Uporaba valute[[60]](#footnote-60)

Vrednosti, ki jih davčni zavezanec vpisuje v predhodno obvestilo, posodobitev predhodnega obvestila, četrtletno poročilo, poročilo o preseganju letnega prometa v Uniji, so izražene v evrih. V evrih se tako vpisujejo tudi vrednosti za tiste druge države članice, ki kot nacionalno valuto ne uporabljajo evra.

Davčni zavezanec uporabi evro tudi za izračun letnega prometa in določitev praga letnega prometa v drugi državi članici, ne glede na to, da druga država članica kot nacionalno valuto ne uporablja evra.

Če so bile dobave opravljene v drugih valutah, davčni zavezanec za preračun vrednosti uporabi referenčni tečaj Evropske centralne banke, ki ga Banka Slovenije objavi za prvi dan koledarskega leta, ali če na ta dan ni objave, za naslednji dan objave.

4.1.11 Vročanje

Davčni organ vroča dokumente o dodelitvi, potrditvi, zavrnitvi ali prenehanju uporabe EX številke za uporabo oprostitve v posamezni državi članici in obvestila o podaljšanju roka ter izključitvi davčnega zavezanca iz čezmejne SME ureditve v elektronski obliki po elektronski poti v skladu z zakonom, ki ureja davčni postopek. Če davčni zavezanec dokumenta ne prevzame v 3 dneh od dneva, ko mu je bilo obvestilo puščeno prek portala eDavki, velja vročitev za opravljeno z dnem poteka tega roka, ne glede na določbo zakona, ki ureja davčni postopek.

4.2 SLOVENIJA V VLOGI DRŽAVE ČLANICE OPROSTITVE (MSEXE)[[61]](#footnote-61)

4.2.1 Pogoji za uporabo

Davčni zavezanec s sedežem v drugi državi članici, sme uporabljati oprostitev obračunavanja DDV v Sloveniji, če:

* v predhodnem koledarskem letu ni presegel 60.000 evrov letnega prometa na ozemlju Slovenije,
* v tekočem koledarskem letu ne presega 60.000 evrov letnega prometa na ozemlju Slovenije in
* je identificiran za uporabo posebne ureditve za male davčne zavezance v skladu z 2. oddelkom 1. poglavja XII naslova Direktive o DDV v drugi državi članici.

Letni prag v Sloveniji se izračuna enako kot se izračuna letni prag za ugotavljanje oprostitve obračunavanja DDV po domači SME ureditvi. V letni promet na ozemlju Slovenije davčni zavezanec vključi tudi opravljene storitve, za katere se šteje, da je kraj opravljanja storitev po prvem odstavku 25. člena ZDDV-1 (44. člen Direktive o DDV) v Sloveniji.

Da bo davčni zavezanec, ki ima sedež v drugi državi članici, lahko uporabil čezmejno SME ureditev v Sloveniji, se mora najprej v svoji državi članici, torej v MSEST, prijaviti za uporabo čezmejne SME ureditve in v predhodnem obvestilu ali posodobitvi predhodnega obvestila označiti Slovenijo kot državo članico, v kateri želi uveljaviti oprostitev obračunavanja DDV. Odločitev glede izpolnjevanja pogojev za uporabo oprostitve obračunavanja DDV je v pristojnosti slovenskega davčnega organa. Glede pogojev za oprostitev obračunavanja DDV velja, kot je pojasnjeno v točki 3.1 do 3.4 tega podrobnejšega opisa.

Pogoji za oprostitev obračunavanja DDV v Sloveniji so izpolnjeni in začetek uporabe oprostitve

Če davčni organ ugotovi, da davčni zavezanec izpolnjuje pogoje za uporabo oprostitve obračunavanja DDV na ozemlju Slovenije, o tem obvesti MSEST, ki mu bo aktivirala dodeljeno EX številko za Slovenijo in ga o tem obvestila. Z dnem[[62]](#footnote-62) potrditve uporabe EX številke in njeno aktivacijo za Slovenijo bo davčni zavezanec lahko uporabljal oprostitev obračunavanja DDV od opravljenih dobav blaga in storitev na ozemlju Slovenije.

Če pogoji za oprostitev obračunavanja DDV niso izpolnjeni, Slovenija o tem obvesti MSEST, ki davčnemu zavezancu ne aktivira EX številke za Slovenijo. MSEST davčnega zavezanca tudi obvesti o odločitvi slovenskega davčnega organa o zavrnitvi uporabe čezmejne SME ureditve v Sloveniji. V primeru nestrinjanja davčnega zavezanca z odločitvijo slovenskega davčnega organa, lahko davčni zavezanec pisno obrazložitev o nestrinjanju s to odločitvijo posreduje na elektronski naslov: sme.fu@gov.si, o kateri bo davčni organ odločil z odločbo.

Če davčni zavezanec s sedežem v drugi državi članici ne izpolnjuje pogojev za oprostitev plačila DDV v Sloveniji, opravlja pa dobave blaga in storitev na ozemlju Slovenije, od katerih je treba plačati slovenski DDV, se mora v Sloveniji identificirati za namene DDV in obračunavati DDV po splošnih pravilih, razen

* če opravlja le oproščene dobave blaga in storitev[[63]](#footnote-63),
* če opravlja le transakcije, za katere je prejemnik določen kot plačnik DDV ali
* če opravlja zgolj dobave blaga na daljavo in/ali storitve osebam, ki niso davčni zavezanci in je v državi članici svojega sedeža registriran v unijsko ureditev VEM. Več o tej ureditvi v podrobnejšem opisu [Posebne ureditve VEM (OSS)](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FDrugo%2FPosebna_podrocja%2FE_trgovanje%2FPosebne_ureditve_VEM-OSS.docx&wdOrigin=BROWSELINK).

Prehodno obdobje

Tudi za davčnega zavezanca s sedežem v drugi državi članici, ki v Sloveniji uporablja čezmejno SME ureditev, velja prehodno obdobje. Navedeno pomeni, da lahko še naprej uporablja oprostitev obračunavanja DDV v Sloveniji, če v tekočem koledarskem letu preseže 60.000 EUR letnega prometa, vendar le, dokler v tekočem koledarskem letu ne doseže 66.000 EUR letnega prometa.

Prehod iz splošne ureditve DDV v čezmejno SME ureditev v Sloveniji

Tabela 8: Primeri možnosti uporabe čezmejne SME ureditve in prenehanja identifikacije za namene DDV davčnega zavezanca s sedežem v drugi državi članici v Sloveniji

|  |  |  |  |  |  |
| --- | --- | --- | --- | --- | --- |
| Zap. št. | Tip identifikacije | Identifikacijav letu | Prag 60.000 eurov v predhodnem koledarskem letu | Prag 60.000 eurov v tekočem koledarskem letu  | Izpolnjevanje pogojev za prenehanje identifikacije za namene DDV |
| 1. | Obvezna | 2024 | 2024ni presežen | 2025ni presežen | 2025 - DA |
| 2. | Obvezna | 2024 ali prej | 2024 je presežen | 2025ni presežen | 2025 - NE |
| 3. | Obvezna | 2024 ali prej | 2024ni presežen | 2025je presežen | 2025 - NE |
| 4. | Obvezna | 2025 | 2025 je presežen | 2026ni presežen | 2026 - NE |
| 5. | Obvezna | 2025 | 2025je presežen | 2026je presežen | 2026 - NE |
| 6. | Obvezna | 2025 | 2024je presežen   | 2025je presežen | 2025 - NE |

4.2.2 Zavrnitev uporabe oprostitve obračunavanja DDV v Sloveniji davčnemu zavezancu, ki že uporablja čezmejno SME ureditev v Sloveniji

Davčni organ davčnemu zavezancu s sedežem v drugi državi članici, ki že uporablja čezmejno SME ureditev v Sloveniji, zavrne uporabo te ureditve v Sloveniji, če na podlagi podatkov, s katerimi razpolaga, ugotovi da je:

* v predhodnem koledarskem letu presegel 60.000 evrov letnega prometa na ozemlju Slovenije in/ali,
* v tekočem koledarskem letu presegel 66.000 evrov letnega prometa na ozemlju Slovenije.

4.2.3 Prepoved oprostitve obračunavanja DDV na ozemlju Slovenije (karantena)

Tudi za davčnega zavezanca s sedežem v drugi državi članici velja karantena. Velja, da če je:

* v predhodnem koledarskem letu presegel prag 60.000 EUR letnega prometa na ozemlju Slovenije, v tekočem koledarskem letu ne sme uporabljati čezmejne SME ureditve za oprostitev obračunavanja DDV od dobav blaga in storitev, ki jih opravi na ozemlju Slovenije,
* v tekočem koledarskem letu presegel prag 60.000 EUR, vendar ni presegel praga 66.000 EUR letnega prometa na ozemlju Slovenije, lahko v tekočem koledarskem letu uporablja čezmejno SME ureditev za oprostitev obračunavanja DDV od dobav blaga in storitev, ki jih opravi na ozemlju Slovenije, do 31. decembra tekočega koledarskega leta, v naslednjem koledarskem letu pa velja prepoved uporabe oprostitve obračunavanja DDV na ozemlju Slovenije, ker je v tekočem koledarskem letu presegel prag 60.000 EUR,
* v tekočem koledarskem letu presegel prag 66.000 EUR, v tekočem koledarskem letu ne sme uporabljati oprostitve obračunavanja DDV od transakcije, s katero je presegel prag 66.000 EUR in v naslednjem koledarskem letu ne sme uporabljati čezmejne SME ureditve za oprostitev obračunavanja DDV od dobav blaga in storitev, ki jih opravi na ozemlju Slovenije, ker je v tekočem koledarskem letu presegel prag 60.000 EUR.

4.2.4 Obveznost obračunavanja DDV[[64]](#footnote-64)

Davčni zavezanec s sedežem v drugi državi članici, ki uporablja čezmejno SME ureditev v Sloveniji in davčnemu organu v državi članici svojega sedeža:

* ne predloži četrtletnega poročila o prometu za dve zaporedni koledarski četrtletji najpozneje zadnji dan meseca, ki sledi koledarskemu mesecu, na katerega se podatki nanašajo, ali
* predloži četrtletno poročilo o prometu za koledarsko četrtletje z zamudo, ki je daljša od 30 dni,

mora biti od opravljenih dobav blaga in storitev na ozemlju Slovenije obračunan in plačan DDV. DDV mora biti plačan ne glede na to, da ima v svoji državi članici sedeža veljavno EX številko za Slovenijo.

4.3 INTERAKCIJA ČEZMEJNE SME UREDITVE Z DRUGIMI POSEBNIMI UREDITVAMI PO ZDDV-1

4.3.1 Čezmejna SME ureditev in splošna DDV ureditev

**Storitve iz prvega odstavka 25. člena ZDDV-1 – izvajalec storitve je slovenski davčni zavezanec**

**Primer 12:**

Slovenski davčni zavezanec (identificiran za namene DDV ali mali davčni zavezanec) opravi storitev, za katero se kraj obdavčitve določi v skladu s prvim odstavkom 25. člena ZDDV-1, davčnemu zavezancu iz druge države članice (npr. Avstrije).

Če davčni zavezanec uporablja čezmejno SME ureditev v Avstriji (ima potrjeno uporabo EX številke za Avstrijo), je ta storitev oproščena obračunavanja DDV v Avstriji. Davčni zavezanec mora vrednost storitev poročati v četrtletnem poročilu v vrednost letnega prometa za Avstrijo. Ni pa dolžan tega prometa poročati v RP-O. Račun izstavi po avstrijskih pravilih (razen v primeru samofakturiranja, ko veljajo slovenska pravila), pri čemer se mora glede vsebine računa pozanimati v Avstriji.

**Primer 13:**

Če davčni zavezanec ne uporablja čezmejne SME ureditve v Avstriji, je ta storitev v Avstriji obdavčena. Slovenski davčni zavezanec, ki je identificiran za namene DDV, mora opravljeno storitev poročati v RP-O. Slovenski mali davčni zavezanec pa se mora v tem primeru identificirati za namene DDV in opravljeno storitev avstrijskemu davčnemu zavezancu poročati v RP-O. Velja enako kot do sedaj.

**Storitve iz prvega odstavka 25. člena ZDDV-1 – prejemnik storitve je slovenski davčni zavezanec**

**Primer 14:**

Avstrijski davčni zavezanec, ki uporablja čezmejno SME ureditev v Sloveniji (ima potrjeno EX številko za Slovenijo), opravi storitev, za katero se kraj obdavčitve določi v skladu s 44. členom Direktive o DDV, slovenskemu davčnemu zavezancu (identificiranemu za namene DDV ali malemu davčnemu zavezancu). Kraj opravljene storitve je Slovenija. Slovenski davčni zavezanec v tem primeru ne uporabi mehanizma obrnjene davčne obveznosti in se ni dolžan identificirati za namene DDV, ker oprostitev prevlada nad obdavčitvijo. Avstrijski davčni zavezanec mora izstaviti račun po slovenskih pravilih, in sicer mora izdati poenostavljen račun s podatki v skladu s 83. členom ZDDV-1, pri čemer:

* kot identifikacijsko številko navede veljavno EX številko, potrjeno za uporabo oprostitve obračunavanja DDV za dobave, opravljene na ozemlju Slovenije (slovenski davčni zavezanec mora preko aplikacije [SME-on-the-Web](https://ec.europa.eu/taxation_customs/sme-verification/#/sme-verification) preveriti veljavnost EX številke avstrijskega davčnega zavezanca za Slovenijo),
* kot informacijo, ki je potrebna za izračun DDV, navede zgolj davčno osnovo,
* ker je dobava oproščena, se mora na računu sklicevati na določbo o oprostitvi dobave: »Oproščeno plačila DDV po drugem odstavku 94. člena ZDDV-1« ali »Oproščeno plačila DDV po drugem odstavku 284. člena Direktive Sveta 2006/112/ES«.

Več glede podatkov, ki jih mora tak davčni zavezanec navesti na poenostavljenem računu, je pojasnjeno v [podrobnejšem opisu Računi](https://fu.gov.si/fileadmin/Internet/Davki_in_druge_dajatve/Podrocja/Davek_na_dodano_vrednost/Opis/Racuni.doc) (glej točko II. v poglavju 3.2).

**Primer 15:**

Avstrijski davčni zavezanec ne uporablja čezmejne SME ureditve v Sloveniji in opravi storitev, za katero se kraj obdavčitve določi v skladu s 44. členom Direktive o DDV, slovenskemu davčnemu zavezancu (identificiranemu za namene DDV ali malemu davčnemu zavezancu). Kraj opravljene storitve je Slovenija. Storitev je v tem primeru obdavčena v Sloveniji, zato mora slovenski davčni zavezanec obračunati DDV na podlagi obrnjene davčne obveznosti. Če slovenski davčni zavezanec uporablja domačo SME ureditev, se mora za namene obračuna DDV od prejete storitve identificirati za namene DDV vsaj kot atipični davčni zavezanec. Za izdajo računa veljajo avstrijska pravila, razen v primeru samofakturiranja, ko veljajo slovenska pravila za izdajo računa). Velja enako kot do sedaj.

**Dobava blaga znotraj Unije – dobavo opravi slovenski davčni zavezanec**

**Primer 16:**

Slovenski davčni zavezanec, identificiran za namene DDV, uporablja čezmejno SME ureditev v Italiji. Opravi dobavo blaga iz Slovenije v Italijo drugemu davčnemu zavezancu, identificiranemu za DDV. Ta dobava je oproščena plačila DDV v Sloveniji v skladu s prvim odstavkom 46. člena ZDDV-1. Slovenski davčni zavezanec mora dobavo blaga poročati v RP-O. Velja enako kot do sedaj. Uporaba čezmejne SME ureditve v Italiji nima vpliva na to dobavo blaga.

**Primer 17:**

Slovenski davčni zavezanec uporablja domačo SME ureditev in opravi dobavo blaga iz Slovenije v Italijo davčnemu zavezancu (identificiranemu za DDV ali malemu davčnemu zavezancu). Dobava blaga je oproščena plačila DDV v skladu s 94. členom ZDDV-1, saj pravila za oprostitev prevladajo nad obdavčitvijo. Tej oproščeni dobavi ne sledi pridobitev blaga znotraj Unije, ki bi bila v državi članici pridobitve predmet DDV.

**Pridobitev blaga znotraj Unije – pridobitelj je slovenski davčni zavezanec**

**Primer 18:**

Slovenski davčni zavezanec, identificiran za namene DDV, pridobi blago znotraj Unije od italijanskega davčnega zavezanca, identificiranega za namene DDV v Italiji. Slovenski davčni zavezanec mora od pridobitve blaga znotraj Unije obračunati DDV, ne glede na to ali italijanski davčni zavezanec uporablja čezmejno SME ureditev v Sloveniji ali ne. Če pa je pridobitelj blaga znotraj Unije davčni zavezanec, ki uporablja domačo SME ureditev, glej primer 6. Velja enako kot do sedaj.

**Primer 19:**

Slovenski davčni zavezanec, identificiran za namene DDV, pridobi blago znotraj Unije od italijanskega davčnega zavezanca, ki v Italiji uporablja domačo SME ureditev. Slovenski davčni zavezanec ne obračuna DDV od pridobitve blaga[[65]](#footnote-65). Če pa je pridobitelj blaga znotraj Unije davčni zavezanec, ki uporablja domačo SME ureditev, glej primer 5. Davčni zavezanec mora v [aplikaciji VIES](https://ec.europa.eu/taxation_customs/vies/#/vat-validation) preveriti, ali ima italijanski davčni zavezanec veljavno italijansko identifikacijsko številko za DDV

4.3.2 Čezmejne SME ureditve in unijska ureditev VEM

Davčni zavezanec lahko hkrati uporablja čezmejno SME ureditev in unijsko ureditev VEM. Če davčni zavezanec uporablja Unijsko ureditev VEM, se opravljene dobave po tej ureditvi vključijo v izračun letnega prometa v državi članici, v kateri je kraj obdavčitve teh dobav.[[66]](#footnote-66)

Davčni zavezanec v posebni obračun DDV po unijski VEM ureditvi vključi samo tiste dobave blaga in storitev, ki so v drugi državi članici obdavčene, ne vključi pa dobav blaga in storitev, ki so v drugih državah članicah zaradi uporabe čezmejne SME ureditve oproščene plačila DDV.

Davčni zavezanec, ki uporablja unijsko VEM ureditev in želi uporabiti čezmejno SME ureditev ali pa to ureditev že uporablja, mora v predhodnem obvestilu, posodobitvi predhodnega obvestila, četrtletnem poročilu in poročilu o preseganju letnega prometa v Uniji poročati vrednosti, ki se nanašajo na vse dobave v vseh drugih državah članicah (MSEXE in drugih državah članicah, v katerih obračunava DDV).

4.3.3 Čezmejna SME ureditve in uvozna ureditev VEM (IOSS)

Davčni zavezanec, ki uporablja čezmejno SME ureditev, ne sme hkrati uporabljati uvozne ureditve VEM.

Davčni zavezanec, ki uporablja uvozno ureditev VEM in želi uporabljati čezmejno SME ureditev, mora davčnemu organu najprej predložiti zahtevek za izključitev iz uvozne ureditve VEM. Če želi še naprej uporabljati uvozno ureditev VEM, ne sme uporabljati čezmejne SME ureditve, saj se ti ureditvi medsebojno izključujeta.

4.3.4 Čezmejna SME ureditve in posebna ureditev za opravljanje storitev mednarodnega občasnega cestnega prevoza potnikov

Davčni zavezanec s sedežem v drugi državi članici, ki na ozemlju Slovenije občasno opravlja mednarodni cestni prevoz potnikov, v Sloveniji lahko uveljavlja oprostitev plačila DDV po čezmejni SME ureditvi, če za to izpolnjuje vse pogoje[[67]](#footnote-67).

Smiselno bi bilo, da davčni zavezanec s sedežem v drugi državi članici, ki v Sloveniji uporablja oprostitev po čezmejni SME ureditvi in hkrati tudi posebno ureditev za opravljanje storitev mednarodnega občasnega cestnega prevoza potnikov, obvesti davčni organ o prenehanju uporabe slednje posebne ureditve.

1. Prvi in tretji do deveti odstavek 94. člena, 94.a člen, 94.k člen ZDDV-1. [↑](#footnote-ref-1)
2. Dobave blaga in storitev, za katere se po določbah ZDDV-1 šteje, da je kraj dobave Slovenija. [↑](#footnote-ref-2)
3. Te določbe ZDDV-1 obsegajo oproščene transakcije pri izvozu; oprostitve v zvezi z mednarodnim prevozom (dobava, najem in popravila plovil in zrakoplovov, oskrbovanje in opravljanje storitev za neposredne potrebe plovil in zrakoplovov); oprostitve v zvezi z nekaterimi transakcijami, ki se obravnavajo kot izvoz (oprostitve v okviru diplomatskih in konzularnih odnosov, COVID-19 ukrepov, NATO, SVOP, dobava zlata centralnim bankam); oprostitve za storitve posrednikov, če so te storitve del transakcij iz 52. do vključno 54. člena tega zakona, ali transakcij, opravljenih zunaj Unije, razen storitve potovalnih agentov, ki delujejo v imenu in za račun potnika, za storitve, ki se opravijo v drugih državah članicah. [↑](#footnote-ref-3)
4. Določba 46. člena ZDDV-1 obsega oprostitve v zvezi z dobavami blaga znotraj Unije. [↑](#footnote-ref-4)
5. Za prenos blaga opravljen za plačilo se šteje prenos blaga, ki je del poslovnih sredstev davčnega zavezanca in ga davčni zavezanec ali druga oseba za njegov račun odpošlje ali odpelje v drugo državo članico za namene svojega podjetja, razen prenosov blaga iz drugega odstavka 9. člena ZDDV-1:

za katerega je na podlagi pravil o prodaji blaga na daljavo že določeno, da je kraj dobave država članica prihoda blaga;

ki ga bo v namembni državi članici dobavil tako, da ga bo tam montiral ali instaliral;

ki ga bo dobavil potnikom na ladji, letalu ali vlaku, med potovanjem po ozemlju držav članic;

dobave plina po distribucijskem sistemu oz. dobava električne energije (pogoji iz 22. člena ZDDV-1);

dobava blaga, ki jo je ta davčni zavezanec opravil kot oproščeno dobavo blaga v druge države članice (46. člen ZDDV-1) ali kot oproščeno dobavo v povezavi z izvozom blaga, mednarodnim prevozom ali drugimi transakcijami, ki se obravnavajo kot izvoz blaga (52. do 54. člen ZDDV-1);

zaradi opravljanja storitev na tem blagu v namembni državi članici, če se blago po opravljenih storitvah vrne temu davčnemu zavezancu;

zaradi začasne uporabe tega blaga na ozemlju namembne države članice, ki ga ta davčni zavezanec uporabi pri opravljanju storitev v tej državi članici;

zaradi začasne rabe tega blaga na ozemlju druge države članice za obdobje, ki ne presega 24 mesecev. [↑](#footnote-ref-5)
6. Po drugem odstavku 288. člena Direktive o DDV se ne všteva odtujitev opredmetenih ali neopredmetenih osnovnih sredstev. [↑](#footnote-ref-6)
7. Dobave, za katere se Slovenija ne šteje za kraj dobave v skladu s pravili za določitev kraja dobave blaga/storitev po ZDDV-1. [↑](#footnote-ref-7)
8. Za prevozna sredstva se štejejo naslednja prevozna sredstva, namenjena za prevoz oseb ali blaga:

	* + kopenska motorna vozila s prostornino motorja nad 48 kubičnih centimetrov ali močjo motorja nad 7,2 kilovata;
		+ plovila, daljša od 7,5 metrov, razen plovil za plovbo na odprtem morju, ki prevažajo potnike za plačilo in plovil za namene opravljanja komercialne, industrijske ali ribiške dejavnosti ali za reševanje ali pomoč na morju ali za priobalni ribolov;
		+ zrakoplovi, katerih vzletna teža presega 1550 kilogramov, razen zrakoplovov, ki jih uporabljajo letalske družbe predvsem na mednarodnih poteh za plačilo.Prej navedena prevozna sredstva se štejejo za nova, če je izpolnjen eden od naslednjih pogojev:

	* + plovila in zrakoplovi so dobavljeni pred potekom treh mesecev po datumu, ko so bili prvič dani v uporabo, kopenska motorna vozila pa pred potekom šestih mesecev po datumu, ko so bila prvič dana v uporabo, in
		+ da s kopenskimi motornimi vozili ni prevoženih več kot 6000 kilometrov, s plovili ni preplutih več kot 100 ur in z zrakoplovi ni preletenih več kot 40 ur. [↑](#footnote-ref-8)
9. Če davčni zavezanec, identificiran za namene DDV, dobavi novo prevozno sredstvo v drugo državo članico davčnemu zavezancu, identificiranemu v drugi državi članici, je ta dobava oproščena plačila DDV na podlagi 1. točke 46. člena ZDDV-1. [↑](#footnote-ref-9)
10. Povezava bo na voljo od januarja 2025: <https://ec.europa.eu/taxation_customs/sme-verification/#/sme-verification>. [↑](#footnote-ref-10)
11. V [aplikaciji VIES](https://ec.europa.eu/taxation_customs/vies/#/vat-validation) je treba preveriti, ali je hrvaški davčni zavezanec na Hrvaškem identificiran za namene DDV. [↑](#footnote-ref-11)
12. V skladu z 2.a točko prvega odstavka 3. člena ZDDV-1 taka pridobitev blaga ni predmet DDV. [↑](#footnote-ref-12)
13. Točka d) prvega odstavka in drugi odstavek 4. člena ZDDV-1, glej tudi tretji in četrti odstavek 4. člena ZDDV-1. [↑](#footnote-ref-13)
14. Navedeno ne velja za t.i, atipične davčne zavezance, ki so identificirani samo za pridobitve blaga ali za prejemanje/opravljanje čezmejnih storitev, za katere se kraj opravljanja storitev določi po prvem odstavku 25. člena ZDDV-1 (obrnjena davčna obveznost). [↑](#footnote-ref-14)
15. Enajsti in dvanajsti odstavek 111. člena Pravilnika. [↑](#footnote-ref-15)
16. Šesti odstavek 132. člena Pravilnika. [↑](#footnote-ref-16)
17. Nima pravice do odbitka v skladu s 63. členom ZDDV-1. [↑](#footnote-ref-17)
18. Več o tem v točki 6. podrobnejšega opisa [Osnovna kmetijska in osnovna gozdarska dejavnost z vidika identifikacije za namene DDV ter pravica do uveljavljanja pavšalnega nadomestila](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FDavki_in_druge_dajatve%2FPodrocja%2FDavek_na_dodano_vrednost%2FOpis%2FOsnovna_kmetijska_in_osnovna_gozdarska_dejavnost_z_vidika_identifikacije_za_namene_DDV_ter_pravica_do_uveljavljanja_pavsalnega_nadomestila.docx&wdOrigin=BROWSELINK). [↑](#footnote-ref-18)
19. Več o tem v tabeli 4. [↑](#footnote-ref-19)
20. Šesti odstavek 94. člena ZDDV-1. Več o tem v točki 3.1 tega podrobnejšega opisa. [↑](#footnote-ref-20)
21. Glej [smernico Odbora za DDV št. 1075](https://taxation-customs.ec.europa.eu/document/download/474e7e57-7e01-4de0-ac94-e55537e505ae_en?filename=guidelines-vat-committee-meetings_en.pdf). [↑](#footnote-ref-21)
22. Več o tem v točki 3.2 in 3.3 tega podrobnejšega opisa. [↑](#footnote-ref-22)
23. Storitve, za katere je kraj opravljanja storitev po 44. členu Direktive o DDV (prvi odstavek 25. člena ZDDV-1) v drugi državi članici, davčni zavezanec vključi v promet države članice, v kateri se šteje, da je kraj te opravljene storitve. [↑](#footnote-ref-23)
24. Skupna vrednost dobav blaga in storitev se v drugi državi članici določi na podlagi 288. člena Direktive o DDV ne glede na to, ali davčni zavezanec v tej drugi državi članici uveljavlja oprostitev ali pa obračunava DDV. [↑](#footnote-ref-24)
25. Več o izračunu letnega prometa v državi članici najdete v Izvedbenih pojasnilih Evropske komisije ([Explanatory Notes on the EU VAT changes as regards the special scheme for small enterprices](https://sme-vat-rules.ec.europa.eu/document/download/354690d2-acdb-446c-b80f-5093bb15a9d4_en?filename=sme-explanatory-notes_en.pdf)). [↑](#footnote-ref-25)
26. 94.c člen ZDDV-1. [↑](#footnote-ref-26)
27. Davčni zavezanec navede tiste dejavnosti, v okviru katerih bo opravljal dobave blaga in storitev v drugih državah članicah. [↑](#footnote-ref-27)
28. Slovenije ni mogoče izbrati. [↑](#footnote-ref-28)
29. Iz tretjega odstavka 94.a člena ZDDV-1. [↑](#footnote-ref-29)
30. V skladu z drugim odstavkom 94.a člena ZDDV-1. [↑](#footnote-ref-30)
31. Iz tretjega odstavka 94.a člena ZDDV-1. [↑](#footnote-ref-31)
32. Iz drugega odstavka 94.a člena ZDDV-1. [↑](#footnote-ref-32)
33. Iz 6.a, 6.b in/ali 6.c podpoglavja XI. poglavja ZDDV-1. [↑](#footnote-ref-33)
34. Lahko je identificiran za namene DDV ali ne. [↑](#footnote-ref-34)
35. Tretji odstavek 94.c člena ZDDV-1. [↑](#footnote-ref-35)
36. Prvi odstavek 37a člena Uredbe (EU) št. 904/2010 in drugi odstavek 4. člena Izvedbene uredbe Komisije (EU) 2021/2007. Upoštevajo se delovni dnevi v Sloveniji. [↑](#footnote-ref-36)
37. Drugi in tretji odstavek 37b člena Uredbe (EU) št. 904/2010 in tretji odstavek 4. člena Izvedbene uredbe Komisije (EU) 2021/2007. Upoštevajo se delovni dnevi v MSEXE. [↑](#footnote-ref-37)
38. Upoštevajo se delovni dnevi v Sloveniji. [↑](#footnote-ref-38)
39. 94.d člen ZDDV-1. [↑](#footnote-ref-39)
40. DZ navede tiste dejavnosti, v okviru katerih bo opravljal dobave blaga in storitev v drugih državah članicah. [↑](#footnote-ref-40)
41. Iz 6.a, 6.b in/ali 6.c podpoglavja XI. poglavja ZDDV-1. [↑](#footnote-ref-41)
42. Šesti odstavek 94.d člena ZDDV-1. [↑](#footnote-ref-42)
43. 94.e člen ZDDV-1. [↑](#footnote-ref-43)
44. Upoštevajo se le transakcije iz drugega odstavka 94.a člena ZDDV-1. [↑](#footnote-ref-44)
45. Četrti odstavek 94.e člena ZDDV-1. [↑](#footnote-ref-45)
46. Peti odstavek 94.e člena ZDDV-1. [↑](#footnote-ref-46)
47. Več o vročanju je pojasnjeno v točki 4.1.11. [↑](#footnote-ref-47)
48. Za namene enostavnosti se prikazuje podatke le za 3 države članice in ne za vse države članice. [↑](#footnote-ref-48)
49. 94.f člen ZDDV-1. [↑](#footnote-ref-49)
50. 94.g člen ZDDV-1. [↑](#footnote-ref-50)
51. Sedmi odstavek 94.d člena ZDDV-1. [↑](#footnote-ref-51)
52. Osmi odstavek 94.d člena ZDDV-1. [↑](#footnote-ref-52)
53. 94.h člen ZDDV-1. [↑](#footnote-ref-53)
54. Ta datum je informativne narave in za davčni organ ni zavezujoč. Upoštevajo se zakonske določbe glede datuma prenehanja uporabe. [↑](#footnote-ref-54)
55. Glej opombo 54. [↑](#footnote-ref-55)
56. Šesti odstavek 94.h člena ZDDV-1. [↑](#footnote-ref-56)
57. Glej opombo 54. [↑](#footnote-ref-57)
58. Drugi in tretji odstavek 94.i člena ZDDV-1. [↑](#footnote-ref-58)
59. Osmi odstavek 94. člena ZDDV-1. [↑](#footnote-ref-59)
60. 94.j člen ZDDV-1. [↑](#footnote-ref-60)
61. Drugi in tretji odstavek 94. člena ZDDV-1 [↑](#footnote-ref-61)
62. Za določitev datuma potrditve uporabe EX številke in datuma aktivacije EX številke za Slovenijo je pristojna država članica v kateri ima davčni zavezanec sedež. Ta datum se lahko razlikuje od datuma, s katerim davčni organ (Slovenija) obvesti MSEST o izpolnjevanju pogojev za oprostitev v Sloveniji. [↑](#footnote-ref-62)
63. Za dobave blaga in storitev s pravico do odbitka DDV se davčnemu zavezancu s sedežem v drugi državi članici praviloma ni treba identificirati v Sloveniji – sedmi odstavek 131. člena Pravilnika. [↑](#footnote-ref-63)
64. Prvi odstavek 94.j člena ZDDV-1. [↑](#footnote-ref-64)
65. V skladu z 2.a) točko prvega odstavka 3. člena ZDDV-1 ta pridobitev blaga ni predmet DDV. [↑](#footnote-ref-65)
66. Več o tem je pojasnjeno v navodilih Evropske komisije (Guide to the SME scheme), Smernici Odbora za DDV št. 1077 in Izvedbenih pojasnilih EK. [↑](#footnote-ref-66)
67. Glej točko 4.2 tega podrobnejšega opisa. [↑](#footnote-ref-67)